218. zk., 2005eko azaroaren 16a, asteazkena\n308/2005 DEKRETUA, urriaren 18koa, datu pertsonaletarako jabetza publikoko fitxategiei eta Datuak Babesteko Euskal Bulegoa sortzeari buruzko otsailaren 25eko 2/2004 Legea garatzen duena.\nOtsailaren 25eko 2/2004 Legearen bidez, alde batetik, Euskal Autonomia Erkidegoko erakunde publikoek sortu eta kudeatutako datu pertsonaletarako fitxategiei buruzko alderdiak arautu ziren eta, bestetik, Datuak Babesteko Euskal Bulegoa sortu zen. Herritarren intimitate pertsonalaren eta etxeko intimitatearen babes eraginkorragoa lortuko bada legezko arauak osatu behar dira, hain zuzen ere doktrinak "informazio autodeterminaziorako eskubidea" izenaz izendatu duena. Kasu honetan, hala ere, babesak Euskal Autonomia Erkidegoko erakunde publikoei lotutako fitxategiei baino ez daragie, bertan sortu edo kudeatzen direlako. 2/2004 Legeak berak, azken xedapenean, baimena ematen dio Eusko Jaurlaritzari legea garatu eta aplikatzeko. Alabaina, izaera orokorreko gaitasun horretaz gain, 2/2004 Legeak hainbat aldiz joten du araudira, besteak beste, nabarmendu egin behar dira datuen aurka egiteko, datuetara iristeko, datuak zuzentzeko, indarrik gabe uzteko eta legeak aitortutako edozein eskubide erabiltzeko prozedura arautzeari dagokiona. Legegilearen asmoa, argi dago, Euskal Autonomia Erkidegoko erakunde publiko bakoitzak nork bere titularitatepeko fitxategien prozedura arautzea izan da (hau da, erakunde bakoitzak sortu edo kudeatutakoen prozedura). Dekretu honek, beraz, Autonomia Administrazioak berak sortu edo kudeatutako fitxategiei buruzko eskubideez baliatzeko prozedura arauak baino ez ditu ezartzen. 2/2004 Legeak, halaber, bertan aipatzen diren eskubideak ukatu baitzaie, herritarrek Datuak Babesteko Euskal Bulegoan aurkez ditzaketen erreklamazioak erregelamendu bidez arautu behar direla esaten du.\nDekretu honek ez ditu Datuak Babesteko Euskal Bulegoaren alderdi organikoak arautzen, Erakundearen Estatutuan bertan arautu beharreko gaiak baitira, Datu Pertsonaletarako Jabetza Publikoko Fitxategiei eta Datuak Babesteko Euskal Bulegoa sortzeari buruzko otsailaren 25eko 2/2004 Legearen 14. artikuluan ezarritakoaren arabera.\n19 artikulu eta azken xedapen batek osatzen dute dekretua. Azken xedapenean baimena ematen zaio sailburuordeari dekretua garatzeko, Datuak Babesteko Euskal Bulegoaren Aholkularitza Batzordeak aurretik horri buruzko iritzia eman ondoren. Artikuluak lau kapitulutan banatu dira.\nI. kapituluak, xedapen orokorrei buruzkoak, alde batetik, dekretuaren aplikazio eremua finkatzen du eta, bestetik, Datuak Babesteko Euskal Bulegoari fitxategiak jakinarazteko alderdiak eta ereduzko kodeak arautzen ditu.\nII. kapitulua, hasierako fasean informazio autodeterminazioaren eskubideak erabiltzeari buruz aritzen da; hau da, fitxategiaren arduradunaren aurrean. Azpimarratu behar da, nolanahi ere, Kapitulu honen aplikazio eremuak Euskal Autonomia Erkidegoaren Administrazioak edo berari lotuta dauden edo menpeko diren erakunde publikoek sortu edo kudeatutako fitxategiei bakarrik daragiela.\nIII. kapituluan datuen blokeoa eta informazio autodeterminazioa osatzen duten eskubideen babesa arautzen dira. Babesa Datuak Babesteko Euskal Bulegoaren aurrean egin beharreko erreklamazio faseari dagokio; hau da, eragindako herritarrak fitxategiko arduradunaren ezetza jaso duenean. Arautu egiten dira, halaber, legezko edo arauzko manuak hausten dituzten fitxategietako arduradunen aurrean Datuak Babesteko Euskal Bulegoak berehala jarduteko dituen aukera ezberdinak.\nIV. kapituluan Datuak Babesteko Euskal Bulegoak, bere aplikazio eremuan sartzen diren fitxategiei dagokienez, jarraitu behar duen zigor-prozedurari buruzko aginduak zehaztu dira. Bestalde, 2/2004 Legean jasotako arauak osatu behar dira, Euskal Autonomia Erkidegoko Herri Administrazioen zigortzeko ahalmenari buruzko otsailaren 20ko 2/1998 Legean ezarritakoaren arabera. Ildo horretan, gogorarazi behar da ekainaren 20ko 1332/1994 Errege Dekretuaren bigarren xedapen gehigarriak, datu pertsonalen tratamendu automatizatua arautzen duen urriaren 29ko 5/1992 Lege Organikoaren zenbait alderdi garatzekoak (datu pertsonalak babesteari buruzko abenduaren 13ko 15/1999 Lege Organikoaren hirugarren xedapen iragankorraren babespean gaur egun indarrean), Autonomia Erkidegoei, beren fitxategiei dagokienez, zigortzeko prozedura arautzeko bai eta eragindakoaren eskubideak erabili eta babesteko eskumena ere aitortzen die.\nOndorioz, Jaurlaritzaren Lehendakariordetzaren proposamenez, Euskadiko Aholku Batzorde Juridikoarekin bat eta Jaurlaritzaren Kontseiluak 2005eko urriaren 18an egindako bilkuran aztertu eta onartu ondoren, hauxe\n1.– Dekretu honen aplikazio eremuak (II. kapituluan ezarritakoa salbu, bertan aurreikusitakoa izango baitu) honako fitxategiak hartuko ditu:\na) 2/2004 Legearen 2.1 artikuluak aipatzen dituen Administrazio, instituzio, erakunde eta korporazio publikoek (aurrerantzean Euskal Autonomia Erkidegoko erakunde publikoak) eskubide publikoko ahalmenez baliatzeko sortu eta erakunde horiek edo pertsona pribatuek, fisikoek zein juridikoek, kudeatutakoak.\nb) Beste pertsona batzuek, fisikoek zein juridikoek, publikoek zein pribatuek, sortutakoak, baldin eta Euskal Autonomia Erkidegoko erakunde publikoek eskubide publikoko ahalmenez baliatzeko kudeatutakoak badira.\n2.– 2/2004 Legearen 2.2 artikuluak aipatzen dituen fitxategietan, berriz, ez da dekretu honetan ezarritakoa aplikatuko.\n3.– Estatistiketarako baino ez diren eta funtzio estatistiko publikoari buruzko legeen babesean dauden datu pertsonalen fitxategiek berariazko xedapenak izango dituzte araubide, baldin eta dekretu honetan horietako bereziki ezarri ez bada.\n4.– Pertsonen osasunari buruzko datuen fitxategiak arautzeko, baldin eta osasun-erakunde edo -zentro publikoen edo horien zerbitzuan dauden profesionalen jabetzapekoak badira, osasunari buruzko alorreko legeetan ezarritakoari begiratuko zaio. Hala ere, dekretu honetan ezarritakoari jarraituko zaio lege horiekin bateraezina ez den guztian.\n5.– 2/2004 Legearen 2.2 artikuluan aipatu ez diren eta Euskal Autonomia Erkidegoko Poliziak sortu edo kudeatzen dituen datu pertsonalen fitxategietan dekretu honetan ezarritakoa aplikatzerakoan, Poliziak duten araubide juridikoaren berezitasunak kontuan hartuko dira. Datu pertsonalak babesteko abenduaren 13ko 15/1999 Lege Organikoan, Euskal Autonomia Erkidegoko Poliziari buruzko uztailaren 17ko 4/1992 Legean eta lege horiek garatzen dituzten xedapenetan aurreikusten dira berezitasun horiek.\n2. artikulua.– Datuak Babesteko Euskal Bulegoari fitxategien berri ematea.\n1.– Euskal Autonomia Erkidegoko erakunde publikoek datu pertsonalen fitxategiak sortu, aldatu edo ezabatzeko egindako eragiketen berri emango diote Datuak Babesteko Euskal Bulegoari, Datuak Babesteko Erregistroan inskripzioa egiteko. Horretarako, Datuak Babesteko Euskal Bulegoak egindako eredu normalizatuaren bidez, sortu, aldatu edo ezabatzeko xedapen edo ebazpenaren kopia bidali beharko da.\n2.– Euskal Autonomia Erkidegoko erakunde publikoek, dekretu honen 1.1.b artikuluan aipatzen diren eskubide publikoko eskumenez baliatzeko kudeatzen dituzten fitxategien berri emango diote Datuak Babesteko Euskal Bulegoari.\n3. artikulua.– Ereduzko kodeak.\n1.– Ereduzko kodeak Datuak Babesteko Erregistroan gordailatuko dira beren inskripzioa egiteko, Datuak Babesteko Euskal Bulegoaren Estatutuan ezarritakoaren arabera.\n2.– Datuak Babesteko Erregistroan gordailatu eta inskribatutako ereduzko kodeen kopiak edonoren eskuragarri egongo dira.\n3.– Ereduzko kodeetan jasotako arauak urratuz gero, kodeak arautzen dituzten ebazpen edo xedapenetan ezarritakoari jarraituko zaio.\nESKUBIDEAK ERABILTZEA, EUSKAL AUTONOMIA ERKIDEGOKO FITXATEGIEN GAINEKO\n4. artikulua.– Eskubideen izaera pertsonala.\n1.– Euskal Autonomia Erkidegoko Administrazioak eta bere erakunde publikoek sortu edo kudeatutako datu pertsonalen fitxategien aurka egiteko edo bertara iristeko eskubidea, fitxategia edozein dela eta, baldin eta beren menpe edo beraiei lotuta badaude, eta baita datuak zuzendu edo ezabatzeko eskubideak ere, zeharo pertsonalak dira eta eragindakoak berak erabiliko ditu fitxategiko arduradunaren aurrean, 15/1999 Lege Organikoan eta indarrean dauden bestelako xedapenetan berariaz aurreikusitako mugak baino ez dituztela horietarako. Hala ere, eragindakoaren legezko ordezkariak jokatu ahal izango du, baldin eta eragindakoa ezintasun egoeran badago edo adin txikikoa bada eta euren kabuz eskubide horiek ezin baditu erabili.\n2.– Artikulu honek aipatzen dituen eskubideez borondatezko ordezkariaren bidez baliatzeko, ekitaldi bakoitzean kreditatu beharko da ordezkaritza, zuzenbidean baliozkoa den eta modu fidagarrian erasota uzteko moduko edozein bide erabiliz edo doakionak fitxategiko arduradunaren aurrean agertuz egindako aitorpenaren bidez.\n5. artikulua.– Aurka egiteko eskubidea.\n1.– Datu pertsonalen tratamenduak eragindakoaren zalantzarik gabeko adostasuna eskatzen duenean, aurka egiteko eskubideaz baliatzea bi modutara egin daiteke: adostasuna azaldu barik edo adostasuna ez dela ematen azaltzen.\n2.– Datu pertsonalak tratatzeko eragindakoaren adostasuna beharrezkoa denean, betiere legeek aurkakorik ezartzen ez badute, eragindakoa bere datuen tratamenduaren aurka ager daiteke bere egoera zehatzari buruzko arrazoi sendoak eta legezkoak daudela adierazten duen idazki bat fitxategiko arduradunari igorriz. Horrelakoetan, fitxategiko arduradunak eskaeraren gai den edo diren tratamenduetatik baztertuko ditu eragindakoari buruzko datuak eta, hamar egunetik gora gabeko epean, berari jakinaraziko dio bazterketa zelan egin den.\n6. artikulua.– Datuetara iristeko eskubidea.\n1.– Euskal Autonomia Erkidegoko Administrazioaren eta beraren menpe edo berari lotutako erakunde publikoen fitxategietako datuetara iristeko eskubideaz baliatzeko, fitxategiko arduradunari zuzendutako eskabide bat egin beharko da. Eskegilea eragindakoa dela ziurtatzen duen edozein bide erabili ahal izango da horretarako eta, gainera, kontsultatu beharreko fitxategia edo fitxategiak adierazi beharko dira.\n2.– Fitxategiaren konfigurazioak eta ezarpen materialak bide ematen badute, eragindakoak ondoren adierazten diren aukerak izango ditu fitxategia kontsultatzeko:\na) Pantaila bistaratzea.\nb) Postaz bidalitako idazki, kopia edo fotokopia.\nd) Fitxategiaren konfigurazioari edo ezarpen materialari egokitutako beste edozein bide erabiliz.\n3.– Fitxategiko arduradunak hilabeteko epean ebatzi beharko du datuak eskuratzeko eskabidea. Epea eskabidea jasotzen den egunean hasiko da. Epe hori iragan eta interesdunak berariazko ebazpenik jaso ez badu, 2/2004 Legearen 9. artikuluan aurreikusitako erreklamazioa aurkeztu ahal izango du.\n4.– Ebazpena baiezkoa izanez gero, horren jakinarazpena egin eta hamar eguneko epean eskuratuko dira eskatuko datuak.\n7. artikulua.– Informazioaren edukia.\n1.– Informazioa, ematen den euskarria edozein dela, modu irakurgarri edo ulergarrian eman beharko da, berariazko dispositibo mekanikoen erabilpena ezinbesteko duten gakoak edo kodeak erabili barik.\n2.– Informazioak, eskabidean zehaztutakoaren arabera, eragindakoaren oinarrizko datuak eta edozein informatika-lan edo prozesuaren ondoriozkoak hartu ahal izango ditu, bai eta datuen jatorria, datuen emaileak eta datuak zelan eta zertarako bildu ziren ere.\n8. artikulua.– Datuak eskuratzeko ukapena.\nEragindakoa edo, dekretu honen 4. artikuluan ezarritakoaren arabera, ordezkoa ez den beste pertsona batek eskabidea aurkezteak datuak eskuratzeko ukapena ekarriko du. Beste horrenbeste gertatuko da Datu Pertsonalak Babesteko abenduaren 13ko 15/1999 Lege Organikoak aurreikusitako ukatze-egoeraren bat gertatzen denean.\n9. artikulua.– Datuak zuzendu eta indargabetzeko eskubideak.\n1.– Interesdunak datuak zehaztugabeak edo osatugabeak, ezegokiak edo gehiegizkoak direla jotzen badu datuok zuzentzeko edo, hala badagokio, datuak ezabatzeko eskatu ahal izango dio fitxategiko arduradunari. Hala ere, administrazio prozedura batean jasotako egintzak islatzen dituzten datuak izanez gero, zuzentzat joko dira espedientean jasotakoekin bat baldin badatoz.\n2.– Fitxategiko arduradunak zuzendu edo ezabatuko ditu datuak, eskabidea jasotzen duenetik hasi eta hurrengo hamar eguneko epearen barruan. Datuak beste edonori jakinarazi bazaizkio, fitxategiko arduradunak, epe berean, datuak zuzendu edo ezabatuko direla jakinaraziko dio, eta pertsona horrek jasotako datuak oraindik baldin baditu, modu berean zuzendu edo ezabatu beharko ditu.\n3.– Fitxategiko arduradunak eragindakoaren eskabidea ezin dela onartu uste badu, jakinarazi eta horretarako arrazoiak emango dizkio, aurreko zenbakian adierazitako epe berean, eragindakoak Datuak Babesteko Euskal Bulegoaren aurrean 2/2004 Legearen 9. artikuluan aurreikusitako erreklamazioa egiteko aukera izan dezan.\n4.– Hamar eguneko epea iragan eta ebazpen adierazia jakinarazi ez bazaio, interesdunak dagokion erreklamazioa aurkeztu ahal izango du Datuak Babesteko Euskal Bulegoaren aurrean.\nDATUAK BABESTEKO EUSKAL BULEGOAK DATUAK BLOKEATZEKO ETA ESKUBIDEAK BABESTEKO MODUA\n10. artikulua.– Datuen blokeoa.\n1.– Datuak idargabetzeak horien blokea ekarriko du, geroago prozesatu edo erabiltzeko bidea ixteko. Administrazio publikoen, epaileen eta epaitegien eskuragarri egongo dira bakar-bakarrik, tratamenduan agian sortu diren erantzunkizunak indarrean dauden epean bilatu ahal izateko.\n2.– Epe hori iragan ondoren datu guztiak ezabatuko dira. Hala ere, ezabatu beharreko datuak iruzur, doilor edo bidegabez jaso edo erregistratu direnean, datuak ezabatzeak datuak jasotzen dituen euskarria bera deuseztatzea ekarriko du.\n3.– Datuen blokeoa agintzen duen fitxategiko arduradunaren ebazpenaren aurka 2/2004 Legearen 9. artikuluan aurreikusitako erreklamazioa aurkeztu ahal izango da, Datuak Babesteko Euskal Bulegoko zuzendariari zuzenduta.\n4.– Artikulu honetan ezarritako ondorioetarako, tratamendua galerazteko datuak identifikatzea eta gordetzea da blokeotzat jo behar dena.\n11. artikulua.– Eskubideak babestea.\n1.– 2/2004 Legearen 9. artikuluan aipatu eta Datuak Babesteko Euskal Bulegoaren aurrean egin beharreko erreklamazioak artikulu honetan aurreikusitako moduan egin beharko dira.\n2.– Eragindakoak eskatuta hasiko da prozedura. Horrek, idatziz egin beharko du erreklamazioa, edukia argi eta garbi azalduta, eta bere ustez urratu diren legezko edo arauzko manuak zehaztu beharko ditu.\n3.– Datuak Babesteko Euskal Bulegoan erreklamazioa jaso eta gero, fitxategiko arduradunari igorriko zaio, hamabost eguneko epean, bidezko iritzitako alegazioak aurkez ditzan.\n4.– Alegazioak jaso edo horiek egiteko epea iragan ondoren, Datuak Babesteko Euskal Bulegoko zuzendariak, txostenak, probak eta bidezko iritzitako beste instrukzio ekintza batzuk egin ostean, fitxategiko arduradunari eta eragindakoei entzutea barne, aurkeztutako erreklamazioaren gaineko ebazpena hartuko du bidezko kasuetan, 30/1992 Legearen 84. artikuluan ezarritakoaren arabera.\n5.– Erreklamazio idazkia aurkeztu eta sei hilabete iragan ondoren ebazpen adierazia jakinarazi ez bada, erreklamazioa ezetsi egin dela ulertuko da.\n6.– Datuak Babesteko Euskal Bulegoko zuzendariaren ebazpena edo eskatutako babesa administrazio isilbidez ezestearen aurka, Administrazioarekiko auzi-errekurtsoa aurkeztu ahal izango da, jurisdikzio hori arautzen duen Legearen arabera. Hala ere, aurretik eta borontatez, berraztertzeko errekurtsoa aurkeztu ahal izango da.\n12. artikulua.– Fitxategietako arduradunei errekerimenduak egitea.\n1.– Datuak Babesteko Euskal Bulegoko zuzendariak Euskal Autonomia Erkidegoko erakunde publiko batek sortu edo kudeatutako fitxategi jakin bati eustea edo berori erabiltzea legezko edo arauzko manu baten aurka dagoela, errekerimenduan berariaz finkatutako epean zehazten diren zuzenketa-arauak hartzeko eskatu ahal izango dio fitxategiko arduradunari. Fitxategiko arduraduak bost egunetik behera gabeko epean bidezko iritzitako alegazioak aurkeztu ahal izango ditu eta Datuak Babesteko Euskal Bulegoko zuzendariak, hala badagokio, horiei buruzko ebazpena hartuko du, betiere bost egunetik gora gabeko epean.\n2.– Eragindako herritarren eskubideak bermatzeko beharrezko zuhurtziazko neurriak jasoko ditu errekerimenduak, bai eta dagokion zigortze prozedura hasteko agindua ere. Kasu horretan, zuhurtziazko neurriak hartu ondorengo bost eguneko epean alegazioak aurkeztu ahal izango ditu fitxategiko arduradunak.\n3.– Fitxategiko arduradunak zuzentzeko eskatutako errekerimendua edo, hala izanez gero, alegazio-izapidearen osteko ebazpena betetzen ez badu, Datuak Babesteko Euskal Bulegoko zuzendariak fitxategiko arduradunaren ebazpena edo ez-egiteko jarrera errekurritu ahal izango du Administrazio-Auzietarako juridikzioaren aurrean, Jurisdikzio hori arautzen duen Legearen arabera.\n4.– Errekerimendua zigortze-prozedura baten esparruan gertatzen bada eta datu pertsonalen bidegabezko erabilpen edo emateari uztekoa bada –betiere arau-hauste larria dela, eta Konstituzioak eta Legeak bermatzen ditue herritarren eskubideen erabilpenaren eta nortasuna garatzeko askatasunaren aurka daudela- Datuak Babesteko Euskal Bulegoko zuzendariak artikulu honetan aipatzen diren zuhurtziazko neurriak hartu ahal izango ditu. Gainera, ezarritako epean errekerimenduari erantzuna ematen ez bazaio, Datuak Babesteko Euskal Bulegoko zuzendariak, arrazoitutako ebazpen baten bidez, fitxategiak geldiarazi ahal izango ditu eragindako pertsonen eskubideak leheneratzeko.\n13. artikulua.– Datuak Babesteko Euskal Bulegoko Ikuskaritzak zuhurtziazko neurriak hartzea.\n1.– Salbuespenez, oso larritzat zigortutako arau-hausteak ez jarraitzeko edo antzekoak ez errepikatzeko; haiek sortutako kalteen jarraipena saihesteko edo kalteak arintzeko, zuhurtziazko neurriak hartu behar dira. Datuak Babesteko Euskal Bulegoak bere funtzionariei aitortzen dizkion ikuskaritza-egitekoak burutzerakoan behin-behingoz zilegiak ez diren gertakariak egiaztatzen badituzte funtzionarioek berek ezarri ahal izango dituzte. Zuhurtziazko neurri horiek bai eta neurrien zergatia eta xedea ere ikuskapen-aktan adierazi beharko dira.\n2.– Aurreko idatz-zatian aipatutako zuhurtziazko neurriak hartzen direnean, dihaduen ikuskariak berehala jakinaraziko dizkio Datuak Babesteko Euskal Bulegoko zuzendariari eta honek hasiera emango dio dagokion zigortze-prozedurari. Hasteko egintzan zuhurtziazko neurrien ezeztapena, jarraipena edo aldakuntza zehaztuko da, arrazoiak eta guzti, eta bost eguneko epea emango zaio fitxategiko arduradunari berak iritzitako alegazioak aurkez ditzan.\n3.– Artikulu honek aipatzen dituen zuhurtziazko neurriak hartu eta lau egun geroago dagokion zigortze-prozedura hasi ez bada indargabetuko dira.\n14. artikulua.– Hasiera.\n1.– Ofizioz hasiko da zigortze-prozedura, Datuak Babesteko Euskal Bulegoaren ebazpenaz, bere kabuz, edo administrazio publiko batek nahiz beste erakunde publiko batek arrazoiak emanez horrela eskatzen duelako edo salaketa baten ondorioz.\n2.– Hasteko ebazpena gutxienez honakoak izangod ditu: a) ustez erantzukizundunak diren pertsona edo pertsonen identifikazioa; b) prozedura hasteko zio diren egintzen azalpena, agiango legezko kalifikazioa eta dagozkiekeen zehapenak; c) prozeduraren instrukzio-egilearen izendapena, errekusatzeko araubidea berariaz azalduta; eta d) prozedura ebazteko organo ekuduna zuzendaria dela adierazi beharko da, Datuak Babeteko Euskal Bulegoko Estatutuak ekumena ematen dion manua berariaz agertu beharko dela.\n3.– Datuak Babesteko Euskal Bulegoko funtzionario letradu bat izango da intrukzio-egilea, bat baino gehiago egonez gero txanda sistema objetibo bati jarraituzko zaio. Instrukzio-eginkizuna betetzeko ez du izango inolako funtzio-menpekotasunik.\n15. artikulua.– Instrukzioa.\n1.– Zigortzeko espedientea hasteko agindua intrukzio-egileari jakinaraziko zaio eta ustezko erantzuleari eta gainerako interesdunei jakinaraziko zaie, hamabost eguneko epean bidezko iritzitako alegazio, agiri edo argibideak aurkez ditzaten, froga-aldiaren hasiera eskatzeko eta egoki iritzitak proba-bideak proposatzeko.\n2.– Honako kasuetan froga-aldi bat irekiko da:\na) Alegazio-izapidean edozein interesdunek hala eskatzen duenean, frogabide zehatzak proposatuz, baldin eta instrukzio-egileak horietakoren bat egokitzat jotzen badu. Instrukzio-egileak froga-aldia irekitzeko eskabidea edo froga zehatzak ezesten baditu, zergatik egiten duen azaldu beharko du. Egintza horien aurka, hala ere, errekurtsoa aurkeztu ahal izango da, Euskal Autonomia Erkidegoko Herri Administrazioen zigortzeko ahalmenari buruzkoa otsailaren 20ko 2/1998 Legearen 41. artikuluaren arabera.\nb) Interesdunek eskabiderik egin ez dutenean baina instrukzio-egileak, gertatutakoak argitzeko eta erantzuleak zehazteko ezinbestekotzat jotzen duenean. Kasu horretan, bost eguneko epea emango zaie interesdunei bizdezkotzat eritzitako frogabideak aurkez ditzaten.\n3.– Froga-aldia hogeita hamar egunekoa izango da; hala ere, legez aurreikusitako kasuetan epe hori luzatu edo laburtu ahal izango da.\n4.– Frogak 30/1992 Legean ezarritakoari jarraituz burutuko dira.\n16. artikulua.– Ebazpen proposamena eta entzunaldiaren izapidea.\n1.– Frogaldia amaitu ostean instrukzio egileak ebazpen proposamena egingo du, Euskal Autonomia Erkidegoko Herri Administrazioen zigortzeko ahalmenari buruzko otsailaren 20ko 2/1998 Legearen 41. artikuluaren arabera.\n2.– Ebazpen-proposamena interesdunei jakinaraziko zaie eta, horretaz gain, hamabost eguneko epea dutela alegazioak aurkezteko eta epe horretan espedientea agerian izango dutela, espedientea bera aztertu edo barruan jasotako agirien kopiak egin ahal izateko.\n3.– Entzunaldia amaitu ostean, instrukzio-egileak ebazpen-proposamena igorriko dio berehala Datuak Babesteko Euskal Bulegoko zuzendariari bai eta horrekin batera espedientean jasotako agiri, alegazio eta argibideak ere.\n17. artikulua.– Jarduera osagarriak.\nDatuak Babesteko Euskal Bulegoko zuzendariak, ebazpena hartu baino lehen, prozedura ebazteko beharrezkotzat jotzen dituen jarduera osagarriak egin ahal izango ditu, 2/1998 Legearen 42. artikuluan ezarritakoaren arabera.\n18. artikulua.– Organo eskudunari igortzea.\nZigortze-prozeduraren edozein fasetan Datuak Babesteko Euskal Bulegoko zuzendariak gertakariak arau-hausteak direla baina, hala ere, bere eskumenekoak ez direla uste duenean, organo aginpidedunari jakinaraziko dio eta jardundako guztia igorriko dio.\n19. artikulua.– Prozeduraren ebazpena.\n1.– Datuak Babesteko Euskal Bulegoko zuzendariak ebazpen arrazoitua hartuko du, interesdunek agertutako gai guztiak eta prozeduraren ondoriozkoak ebatziko dituena, 2/1998 Legearen 43. artikuluan eta 2/2004 Legearen 24. artikuluan ezarritakoaren arabera. Bertan, halaber, prozeduraren izapideak egiterakoan hartutako behin-behineko edo zuhurtziazko neurriei buruzko adierazpena egingo du.\n2.– Prozedura hasi eta sei hilabeteko epean ebazpena jakinarazi ez bada, prozedura iraungiko da, 30/1992 Legeak ezarritako moduan eta ondorioekin. Hala ere, interesdunei lepora dakizkien arrazoiengatik eta 2/1998 Legean aurreikusitako gainerako kasuetan prozedura etenda dagoenean epe hori pausatuta geratuko da.\nAZKEN EBAZPENA.– Arau garapena.\nBaimena emanten zaio Eusko Jaurlaritzako lehendakariordeari dekretu honetan ezarritakoa garatzeko, betiere Datuak Babesteko Euskal Bulegoaren Aholkularitza Batzordearen irizpena jaso ostean.\nVitoria-Gasteizen, 2005eko urriaren 18an.


"Erretzeari uztea ez da lan erraza; horregatik, onena laguntza eskatzea da" - Diario de Noticias de Alava\n"Erretzeari uztea ez da lan erraza; horregatik, onena laguntza eskatzea da"\nNovaltia kooperatibak kanpaina bat bultzatu du 3.000 lagunei erretzeari uzten laguntzeko, botikarien laguntzarekin\neunate f. domínguez 01.06.2021 | 00:13\nTabakorik Gabeko Nazioarteko Eguna dela eta, zigarroa apurtzen ari zen pertsona baten irudia. Jorge Muñoz\n"Erretzeari uztea ez da lan erraza; horregatik, onena laguntza eskatzea da. Gainera, gorabehera asko dituen bidea da, baina norbaitek erretzeari utzi nahi badio, laguntzaz eta pazientziaz, erretzeari utz diezaioke". Esaldi horrekin, Borja Pérez Amurrioko botikariak Novaltiaren kanpaina berriarekin bat egin du. Hain zuzen, Tabakorik gabeko Nazioarteko Eguna dela eta, 3.000 lagunei erretzeari uzten lagundu nahi die kanpaina berri honek.\nHorrela, Novaltia farmazia-banaketako kooperatibak erretzeari uzten laguntzeko kanpainan parte hartuko du, Unnefar Taldeak urte hasieran abian jarri zuen kanpainan, hain zuzen ere. Helburua da 3.000 pertsonak erretzeari uztea botikariaren laguntzarekin batera. Horretarako, kanpaina honetan parte hartzen ari diren farmazialariek erregistro-orri batean adierazi behar dute zenbat pertsonari laguntzen ari diren, eta, hala, zifraren bilakaera orokorra ikusi ahal izango dute. "Kanpaina honen helburua da behar duenari prozesu osoan laguntzea. Horrela, pertsonak erretzeari uzteko izan ditzakeen motibazioak bultzatzen lagun dakieke, aholkuak emanez eta gidatuz, eta terapia farmakologikoaren alternatibak azaltzeaz eta irakatsiz. Gainera, jarraipena ere egin dakieke eta gerta daitezkeen berrerortzeak prebenitu", azaldu dute Novaltiatik. Ildo horretatik jarraituz, Borja Pérezek dio erretzeari uzteko bakoitzak motibazio desberdina izan dezakeela, baina, nolanahi ere, gogoak eta horretan egiteko borrokak garrantzitsuak izan behar dutela erretzeari uzteko. Bere kasuan, adibidez, 18 urte baino gehiago daramatza zigarro bat probatu gabe, eta aitaren biriketako gaixotasun batek eragin zuen tabakoa alde batera uztea.\n"Erretzeari uztea prozesu luzea eta zaila da. Ulergarria da; izan ere, batetik, gaztetatik hasten da erre-tzen, eta, bestetik, tabakoa eta nikotina oso mendekotasun-sortzaileak dira. Horregatik, zailagoa da erre-tzeari uztea, eta prozesu konplexua da", azaldu eta gehitu du: "Izan ere, pertsona asko daude zortzi edo hamar egunez erre gabe daudenak eta erretzaile ez direla diotenak. Baina garrantzitsuena da jakitea erretzen duen pertsona beti izango dela erretzailea. Nire kasuan, adibidez, nik beti esaten dut erretzailea naizela, baina 18 urte darama-tzat zigarro bat probatu gabe. Jende askok esaten du dagoeneko ez direla erretzaileak, eta, azkenean, erre egiten dute, horrek prozesua zailtzen baitu". Horregatik, erre-tzen duen pertsona baten helburua ez da erretzaile ez bihurtzea, baizik eta erre gabe daraman denborari egunak, hilabeteak eta urteak gehituz joatea.Eta horretarako, sentsibilizazio-kanpainek funtsezko faktorea betetzen dute, farmazialari honek azaltzen duenez.\nLaguntza "Gaur egun erraztasun eta laguntza gehiago daude erre-tzeari uzteko. Orain egiten ari garen bezalako laguntza-kanpainek funtsezko funtzioa betetzen dute, bakarrik ez dauden erretzaileei gogorarazten baitiete bide gogor eta luze horretan profesional asko daudela haien ondoan laguntzeko prest", gogorarazi du. Gainera, farmazialari geitu duenez, bide horretan garrantzitsuena erretzeari utzi nahi izatea eta laguntza eskatzea da. Laguntza horretan, Borja Pérezek medikuarekin hitz egitea gomendatzen du, prozesu horretan erretzaileei laguntzen ari den sendagaia jaso dadin. Izan ere, azaldu duenez, Osakidetzak duela denbora gutxitik barne hartzen du, tabakorik gabeko bizitza sustatzeko.\n"Osakidetzak lan bikaina egiten du erretzeari uzteko sentsibilizazio-kanpainan, eta, horregatik, guk erretzeari utzi nahi dioten pertsona guztiak entzuten, babesten eta orientatzen ditugu, baina gomendatzen diegu Osakidetzako medikuarekin hitz egitea. Izan ere, erre-tzeari uztea ona da haien osasunerako eta ingurukoentzat", ondorioztatu du Borja Pérez-ek.\nKanpaina berria. Novaltia farmazia-banaketako kooperatibak erretzeari uzten lagun-tzeko kanpainan parte hartuko du, Unnefar Taldeak urte hasieran abian jarri zuen kanpainan, hain zuzen ere. Helburua da 3.000 pertsonak erretzeari uztea botikariaren laguntzarekin batera. Horretarako, kanpaina honetan parte har-tzen ari diren farmazialariek erregistro-orri batean adierazi behar dute zenbat pertsonari laguntzen ari diren, eta, hala, zifraren bilakaera orokorra ikusi ahal izango dute.\nBorja Pérez "Laguntza gehiago dago gaur egun"\n"Gaur egun erraztasun eta laguntza gehiago daude erretzeari uzteko. Orain egiten ari garen bezalako laguntza-kanpainek funtsezko funtzioa betetzen dute, bakarrik ez dauden erretzaileei gogorarazten baitiete bide gogor eta luze horretan profesional asko daudela haien ondoan laguntzeko prest".\nNovaltia "Kanpaina honen helburua"\n"Kanpaina honen helburua da behar duenari prozesu osoan laguntzea. Horrela, pertsonak erretzeari uzteko izan ditzakeen motibazioak bultzatzen lagun dakieke, aholkuak emanez eta lagunduz".\nKerik gabeko guneak zabaltzea eskatu du AECCk, “erretzaileak ez direnak babesteko”. Araba


EAJ-PNV - EBBren adierazpena Venezuelaren egoeraren harira\nEBBren adierazpena Venezuelaren egoeraren harira\nUrtarrilaren 10ean amaituko da Venezuelan 2013an hasi zen aro presidentziala, 2019-2015 epealdirako presidente konstituzional berria era legitimoan aukeratu gabe\nOrain arte sekula eman ez den egoera honek Herrialdea krisi konstituzional arriskutsu baten erdian murgilduko du, Venezuelako gizartea pairatzen ari den kaos politiko eta ekonomikoa are larriago egingo duena eta, dagoeneko, hiritargo zati handi baten exodoa eragiten ari dena, inguruko herrialdeen segurtasuna ere larriki mehatxatuz.\nAlabaina, Venezuelako Errepublika Bolibartarreko Gobernuak aldarrikatu du 2018ko maiatzaren 20an 2019-2015 epealdirako presidentea aukeratzeko egin ziren hauteskundeak zilegi izan zirela, baina hauteskunde horiek Nazioarteko zuzenbidearen oinarrizko arauak urratu zituzten eta iruzurrezkoak izan zirela argudiatuz, Venezuelako Asamblea Nazionalak arbuiatuak izan ziren eta Nazioarteko Komunitate osoak baztertuak.\nOinarri honekin, ez dago Presidente hautetsirik 2019ko urtarrilaren 10ean Asanblada Nazionalaren aurrean Presidente karguaz jabetzeko moduan egongo denik, eta egun horretan hasiko da, arau gorenaren arabera, aldi konstituzional berria.\nBlokeo konstituzionala, tentsio politikoa eta herritarren ziurgabetasuna nagusi diren egoera honetan gatazka eta indarkeria eragin litezkeela gogoan, EAJ-PNVk ondorengo adierazpenak egin nahi ditu:\n1. Nicolás Madurok 2019-2015 legealdiko presidentea izateko zilegitasunik ez duela gogoan, aldi horretarako, bere presidentetza arbuiatzen dugu, sistema demokratiko batean Herriaren gehiengoaren borondateak hauteskunde unibertsal, aske eta zuzenaren bidez ematen duen babesik jaso ez duelako.\n2. 2015eko abenduaren 6an oposizioko indarren bi hereneko gehiengo batez aukeratua izan zen Asanblada Nazionala animatzen dugu aginte konstituzionala bere gain hartzera. Ondoren, prozesu horretan izendatuko den Presidenteak trantsizio laburra ezar dezala eta presidente berria aukeratzera bideratutako hauteskunde gardenak eta nazioarteko bitartekariek abalatuak eta gainbegiratuak dei ditzala, hautagai eta hautesle guztien eskubideak bermatzera begira.\n3. Indar demokratiko guztiak bat egitera animatzen ditugu, adostasunaren bidetik elkarrekin ekin diezaioten autoritarismoari eraginkortasun osoz aurre egiteko eta trantsizio demokratikoa prestatzeko, gaur egungo krisi humanitario suntsitzailea premia osoz konpontzera begira eta garapen ekonomiko eta sozialerako akordio estrategikoa programatzeko, Venezuelako hiritarrek bizi duen egoera dramatikoa gainditzea helburu.\n4. Nazioarteko erkidegoa animatzen dugu dagokien organismoetan behar besteko gestioak egitera, Venezuelan boterea legearen kontra bereganatzea gerta ez dadin eta, Herrialdeko indar politiko eta sozialekin lankidetzan, trantsizio demokratiko eta baketsua ezar dezan.


Oraingoaren alternatiba izan nahi duen basogintza eredu berria aurkeztu zuten, mistoa eta bertako espezieduna - Soraluze - Plaentxia.eus\nOraingoaren alternatiba izan nahi duen basogintza eredu berria aurkeztu zuten, mistoa eta bertako espezieduna\nUbane Madera Zangitu 2021-06-02 13:33\nIñaki Larrañaga eta Markel Arriolabengoa hitzaldia eskaintzen, atzo, Tolarekua aretoan.\nAtzo, martitzena, lur-jabeei edo baso-jabeei zuzendutako proposamena aurkeztu zuten, basoak kudeatzeko proposamena, alegia. Orain arte, nagusi izan den basogintzaren ordez -espezie bakarrean eta matarrasan oinarritutakoa- bertako espezietan eta entresakan oinarritutako basogintza mistorako proposamena aurkeztu zuten. Halaber, jakinarazi zuten kooperatiba sortzen ari direla, baso-jabeen indarrak batu eta proiektua bideragarri egiteko.\nIñaki Etxebeste Larrañaga arrasatear biologo eta ikerlariak eta Markel Arriolabengoa Martiarena baso ingeniari aramaioarrak uste dute orain arte garatu den basogintza eredua ez dela posible. Eta ezta errentagarria ere. Horren parean, bertako espezietan oinarritutako baso mistoa proposatzen dute, biodibertsitate handiko basoa, jasangarria.\nOrain arteko eredu nagusia espezie bakarraren esplotazioan egon da oinarrituta, gurean pinua. “Benefizioak eta gastuak aztertzea besterik ez dago. Pinuak 30 urteotan bi gaitz jasan ditu eta hirugarren bat ate-joka dugu (…) Gainera, pinu askok gaur egungo beharretarako ez dute balio, duten egoerarengatik”.\nJakinarazi zutenez, hala ere, sektorearen oraingo tendentzia nagusia da eredu kontinuistari eustea. Hau da, espeziez aldatu baina espezie bakarraren eta matarrasaren sistemari eustea.\nEtxebesteren eta Arriolabengoaren ustez, berriz, hori ez da egokia. “Gure eta komunitate zientifiko handi baten ustez, espeziea aldatu eta orain arteko ereduarekin segitzea ez da aproposa”. Halaber, uste dute matarrasa sistema ere ez dela egokia eta haren ordez, entresakan oinarritutakoa proposatzen dute.\nBi adituek proposatzen dutena da biodibertsitate handia duen basoa sortu eta kudeatzea. Haren errentagarritasuna ziurtatzeko, tartekatzea hazteko urte asko behar dituzten zuhaitzak (haritzak…) urte gutxiago behar dituztenekin (astigarrak…). Hartara, 30 urtetik aurrera, 10 urtean behin aprobetxamendu ekonomikoa lortzeko aukera eskainiko du baso horrek.\nHori egurraren aprobetxamenduari dagokionez. Izan ere, basoetan bestelako aprobetxamendu ekonomikoak badaudela azpimarratu zuten bi adituek. “CO2a gutxitzearren edo CO2aren konpentsazioa egitearren diru-sarrera onak eskura daitezke gaur egun. Gainera, kontu horiek oso bizkor datoz. Aisialdirako ere aprobetxa daiteke basoa. Aramaiora, gasteiztar asko dator perretxiko bila. Ehizarako… (…). Bestalde, teknologia berriei esker, adarrak eta bestelako egur hondarrak material erabilgarri bilakatu ahalko dira. Malguak izan behar dugu merkaturatu ahal izateko”.\nIndarrak batzeko, kooperatiba\nEsplikatu zuten, bide horretan, orain lur edo baso-jabeen kooperatiba sortzen ari direla: Tantai. Mondragon Unibertsitatearen antzerako egitura izango du eta bazkide bitartez funtzionatuko du. “Bazkide izango den baso-jabeak izango du erabateko erabakimena. Bakoitzaren erritmoak errespetatzea da helburua, bai duen lursailaren ezaugarrien araberako erritmoa zein lur-jabe horrek dituen baliabide ekonomikoen erritmoa”.\nTantai kooperatibaren bitartez, lur-jabeen indarrak batu eta gastuak txikitzea da helburua. Baita beharrezkoa den gidaritza teknikoa eskaintzea ere. Esaterako, atzo Soraluzen izan ziren bi adituak Europako hainbat lurraldetan garatzen den basogintzatik ari dira ikasten, Frantzia, Britania Handia… Jakintza hori guztia ere elkarbanatuko da kooperatibako bazkide izango direnen artean.\n“Oraingoz, 600 hektarearen jabe direnen interesa dugu, Euskal Herri guztikoak. Haien artean daude jabe pribatuak, erakunde publikoak zein elkarteak”. Ildo horretan, hitzaldira bertaratu zen Iker Aldazabal alkateak aholkua eskatu zien Askabeittin Udalaren jabetzakoak diren gaitzak jotako bi hektareako pinudian egin daitekeenaz. Erantzun zioten, proposamena egin ahal izateko, aztertu egin beharko liratekeela basoaren ezaugarriak, bertan ze espezie dagoen eta abar.\nBi adituek azpimarratu zuten gauza bera egingo dutela eurek proposatutako basogintzan edo kooperatiban parte hartu nahi duten jabeekin. “Haien lursailak aztertu eta txostena eskainiko zaie”. Eurekin harremanetan jartzeko: 690 08 47 73 edo info@errez.eus.


Mario Fernández - Wikipedia, entziklopedia askea.\n(«Mario Fernandez» orritik birbideratua)\nEusko Jaurlaritzaren Lan Sailburua eta Autonomia Garapenerako Lehendakariordea\nJavier Garcia Egotxeaga (Lehendakariordea)\nJon Imanol Azua (Lan, Osasun eta Gizarte Segurantza Sailburua)\n1943ko azaroaren 4a (76 urte)\nMario Fernández Pelaz (Bilbo, 1943ko azaroaren 4a - ) euskal abokatu eta politikari jeltzalea da. Eusko Legebiltzarkide ohia eta lehendakariorde ohia Garaikoetxearen gobernuan zen, 1982 eta 1985 artean.\n2 Politika munduan\n3 Lan munduan\nMario Fernández Pelaz Deustuko Unibertsitatean Zuzenbide ikasketak 1965ean bukatu zituen. 1966tik aurrera abokatua da, krisialdian dauden enpresak berregituratzeari ekin ziona. Unibertsitate horretako Enpresa Fakultatearen merkataritza-zuzenbide irakaslea ere bada.\nPolitika munduan[aldatu | aldatu iturburu kodea]\n1980ko martxoan Euzko Alderdi Jeltzaleko kide bihurtua, Espainiako Trantsizio Demokratikoa osteko lehendabiziko Eusko Jaurlaritzan hartu zuen parte. Carlos Garaikoetxea lehendakariak Lan Sailburu izendatu zuen. 1982ko urtarrilean Garaikoetxeak Autonomia Garapenerako Lehendakariorde izendatu zuen, Jaurlaritzaren bigarren posturik garrantzitsuena eta Espainiako Gobernuarekin eskumenak negoziatzeko arduraduna.\n1984ko apirilean EAJk Legebiltzarkide hautatu zuen. Bigarren legealdian, lehendakariorde izaten jarraitu zuen. 1986ko iraileko Euzko Alderdi Jeltzaleko krisialdian, Eusko Alkartasuna sortu zuena, Mario Fernándezek lehendakariorde izateari utzi zion, baina partiduan eta Legebiltzarkide izaten jarraitu zuen 1987an Legealdia bukatu arte. EAJk ordutik Mario Fernández kritikotzat izan zuen eta alderdikide xumea baino ez da izan.\n2000 urtean ETAren zerrenda batean agertu zen. Euskadiko Erkidegoaren Estatuto Politikoaren Proposamenaren alde agertu da publikoki.\nLan munduan[aldatu | aldatu iturburu kodea]\nPolitika utzi eta gero enpresa pribatuari ekin zion. BBVAren lege-aholkularitzan eta Zuzendaritza Biltzarrean egon zen. 2002an Uría Menéndez langelako bazkide bihurtu zen. 2002ko apirilean BBVAko eskandaluan bere izena ere agertu zen baina Baltasar Garzon epaileak ez zuen egotzi ezer.\n2009ko uztailean BBKren presidente berri bihurtu zen, Xabier Iralak dimititu ondoren.\n↑ I Legealdiko Gobernua\nEusko Jaurlaritza (1980-1984)\nJavier Caño (Lehendakaritzaren Idazkaritza) • Pedro Miguel Etxenike (Hezkuntza) • Ramon Labaien (Kultura) • Carmelo Renobales (Justizia) • Luis Maria Retolaza (Herrizaingoa) • Jesus Javier Agirre (Osasun eta Gizarte Segurantza) • Felix Ormazabal (Nekazaritza) • Pedro Luis Uriarte (Ekonomia eta Ogasuna) • Mario Fernandez (Lana eta Autonomia Garapenerako Lehendakariordetza) • Javier Garcia Egotxeaga (Industria) • Jose Luis Robles (Garraio, Komunikabide eta Itsas Arazoak) • Xabier Lasagabaster (Lurralde Plangintza eta Herri Lana) • Carlos Blasco (Merkataritza eta Turismo) • Juan Carlos Isasti (Industria eta Energia)\nEusko Jaurlaritza (1984-1985)\nMario Fernández (Lehendakariordetza) • Juan Porres (Lehendakaritza eta Justizia) • Luis Maria Retolaza (Herrizaingoa) • Joaquin Otxoa (Ekonomia eta Ogasuna) • Juan Urrutia (Hezkuntza, Unibertsitate eta Ikerketa) • Joseba Arregi (Kultura) • Javier Caño (Lana) • Angel Larrañaga (Osasuna eta Gizarte Segurantza) • Juan Carlos Isasti (Industria eta Merkataritza) • Felix Ormazabal (Nekazaritza eta Arrantza) • Castor Garate (Lurralde Plangintza, Garraio eta Turismoa)\nEusko Jaurlaritzako lehendakariordeak\nEusko Jaurlaritzako Sailburu ohiak\nEuskal Herriko bankariak\nOrriaren azken aldaketa: 4 azaroa 2019, 18:53.


Euskal Herriko Gazte Orkestra, Victoria Eugenia Antzokia. Uztailak 27 - Donostia Kultura\nEuskal Herriko Gazte Orkestra, Victoria Eugenia Antzokia. Uztailak 27\nUztaila(r)en 15-(e)an, 2021 [10:00 h.]\nEuskal Herriko Gazte Orkestra (EGO) Victoria Eugenia Antzokira itzuliko da uztailaren 27an, 20:00etan, Mozart eta Brahms musikagileei eskainitako saio batekin. EGOk lehen aldiz interpretatuko ditu Mozarten 12. Serenata eta Brahmsen 1. Serenata.\nUztailaren 21etik 28ra bitartean Musikenen egingo den udako topaketarekin hasiko da EGOren 2021eko jarduera bizia. Hala, Bilbon, Gasteizen, Donostian eta Hondarribian izango dira udako biraren baitan.\nSarrerak eskuragarri daude Victoria Eugeniako Antzokian eta www.donostiakultura.eus/sarrerak webgunean.\nBeheko loturatan duzue informazio gehiago eta material grafikoa:\nEGO: prentsa oharra (618 KB, .pdf).\nEGO: argazkia (1,1 MB, .jpg)\nEGO: bideoa (Youtubera esteka).\nEGO donostiakultura.eus webgunean.\nNagore Anabitarte López (673045402)


AIETE IKASTETXEA LH6: urria 2019\nLarunbat honetan multikirol partidoa daukagu Matigoxotegin 9:30etan.Entrenadore berriak ditugu Iker eta Unai deitzen dira eta oso majoak dira.Jolastuko dugu eta Dago klaroa aiete ikastetxea irabaziko degula eta seguro gaude ondo pasako degula.😉⚽\nEGILEAK:DYLAN ETA IÑAKI\nEgilea: LH4 ordua: 10:21 iruzkinik ez:\nKristina Eneara joan ginenean Ginkgo Biloba bat oparitu ziguten eta orain gurea da.\n20 grado dira grado oberenak berarentzat eta hotz asko aguantatzen du❤. Atearen ondoan jarri dugu beste landareekin batera.\nEgileak. Eñaut eta Xabi\nEgilea: LH4 ordua: 10:16 iruzkinik ez:\nJose Luis izeneko irakasle batekin egiten degu ikt bloga eta matific. Laguntzen digu eta oso ondo dago. Matific matematikako jolas bat da eta hor behean dago argazki bat.\nEgileak Mikel eta Sigurd\nEgilea: LH4 ordua: 10:19 iruzkinik ez:\nDrive erabiltzen hasi gara\nDrive googleko aplikazio bat da bertan behean erakutsiko dizuegun bideoak bezalakoak egiten ditugu. Gaur erakutsi digute eta oso dibertigarria iruditu zaigu.\nEgilea: LH4 ordua: 10:14 iruzkinik ez:\nAstearte goizean Kristina Eneara joan ginen lh4-5-6.\nGure proiektua birziklatzea da. Horregaitik joan ginen Kristina Eneara eta erakutsi ziguten zer bota behar den leku bakoizean. Fruta (platanoa-sagarra). Gero 2 pauma ikusi genitun👍\negileak:Claudia eta Anne...\nEskolan jarriko dute baratza bat eta baratzean jarriko dute gure gingo biloba eta oso polita geratuko da. Gingo biloba zuhaitz bat da eta da espezie bakarra eta gingo bilobari bote bat ur bota behar da.\nEgileak Sigurd Mikel .\nEgilea: LH4 ordua: 09:47 iruzkinik ez:\nIRAKASLE BERRIAK. TUTORE BERDINA\nGure eskolara 👫 berriak etorri dira eta beste batzuk beste eskola batera. Gure eskolako batzuk alboko gelara joan dira. Irakasle berriak etorri dira, Mari Jose, Jose Luis, Olaia, Alba eta Ander. Denak dira berriak gure eskolan. Musikakoa nformatikakoa, goputz hezkuntza, ingelesa eta proiektua.\nEgileak Luo´eta Lucía F .\nEgilea: LH4 ordua: 10:26 iruzkinik ez:\nAsteazkenean plastikozko txontxongiloak egin genituen topiketik ekarritako plastikoarekin. Plastikozko poltxak, tapak, aktimela, pajitak eta begiak. Oso politak atera zitzaizkigun. denak oso desberdinak ziren. Batzuk sudur luzea aho handia eta beste gauza asko. Oso ondo pasa genuen.\nEgileak Oihan eta Garazi\nEgilea: LH4 ordua: 10:35 iruzkinik ez:\nZinemaldira joan gara\nOstiralean 2019-09-20 zinemaldira joan ginen tximuei buruzko pelikula oso polita ikusi genuen.Gero pelkula bukatzean hamaiketakoa jan genuen. Ondoren eskolara etorri ginen autobusean.\nEgilea: LH4 ordua: 10:00 iruzkinik ez:


Gure begiz - hamaika telebista - Page #13\nHibai Etxebarria: "Garai mingotz hauei aurre egiteko diskoa da 'Goxokiak'"\nHibai Etxeberria musikaria elkarrizketatu dugu Hamaika Telebistan. Emanaldia eskainiko du uztailaren 1ean, Aurrera Fest jaialdian, eta Goxokiak diskoa aurkeztuko du bertan. Pandemia garaian ekoitzitako diskoa den arren, abesti alaiak eta dantzagarriak bildu ditu: "Nire filosofia da momentu txarretan aurrera egin behar dela; garai honetara egokitzen diren kantak sortzen saiatu naiz", azaldu du musikariak.\nIñigo Peña: "Tokion dominaren bila joango gara; ea ametsa lortzen dugun"\nIñigo Peña 'BAT Basque Team'-eko piraguista elkarrizketatu dugu Hamaika Telebistan. Tokyon izango dira aurten Joko Olinpikoak, bigarren aldiz leihatuko da zumaiarra. Oraingo honetan, k2 1000 metro disziplinan.\nReyes Carrere: "Udala argazkia bilatzen ari da, baina gauza gutxi egiten ditu bizikidetzarantz"\nReyes Carrere Donostiako EH Bilduko zinegotzia elkarrizketatu dugu Hamaika Telebistan, bizikidetza eta memoria hizpide. Donostiako memoriaren plakekin jarrera baztertzaileak daudela salatu du; zentzu horretan, nabarmendu du Goia "argazkiaren bila" dabilela, eta ez duela "bizikiderantz pausorik ematen".\nKoldo Otamendi: "DVDa kaleratu du The Bobby's taldeak, historiarako gelditzen den horietakoa"\nOstegunero legez, Musika Zuzenean saioa emitituko da 21:30ean, eta saioko aurkezle Koldo Otamendirekin hitz egin dugu. Gaurko saioan, The Bobby's talde gipuzkoarra elkarrizketatuko dute, eta beren 10 urteko ibilbidearen errepasoa egin digu. Horrez gain, Ander Pikowski izango da 'Hitz bitan' ataleko protagonista, eta Eraso! taldearen 25.urteurrena ere gogora ekarriko du Otamendik.\nZunbeltz Bedialauneta: "Kolorezko banderekin kontrolatuko dugu hondartzen aforoa"\nZunbeltz Bedialauneta Ondarroako alkatea elkarrizketatu dugu Hamaika Telebistan. Hondartzaren denboraldia hasi da aste honetan, eta aurtengo aurreikuspenak eta neurriak zeintzuk izango diren azaldu ditu Bedialaunetak.\nIxone Retes: "Krisiaz baliatzen ari dira gure eskubideak murrizteko, eta ez dugu onartuko"\nIxone Retes Tubacexeko langilea elkarrizketatu dugu Hamaika Telebistan. Asteazkenean Petronorreko Muskizko findegiko langileak babesten izan dira, greba egiten ari baitira ekainaren 20ra arte langileen herenari eragiten dien lan-erregulazioko espedientea bertan behera utz dezatela exijitzeko.\nBi enpresetako egoera salatu du Retesek, eta nabarmendu du borrokan jarraituko dutela langileen kaleratzak bertan behera utzi arte. Hain zuzen, beste hainbat enpresarekin batera, enplegu duinaren aldeko manifestazioa deitu dute ostiral honetarako, Bilbon.\nVero Satrustegi: "Castillok data sinbolikoan hartuko du kargua Perun, Independentzia Egunean"\nVeronica Satrustegi Perun bizi den kazetaria izan dugu Hamaika Telebistan. Hego Amerikako egoera soziopolitikoa aztertu dugu, hainbat herrialdeetako egunerokotasunari helduta. Peruko hauteskundeen ondorena, Txileko eskualdeetako hauteskundeak, Kolonbiako istilu eta hilketak, Nikaraguako oposizioko buruzagi batzuen atxiloketak eta hidrokarburoen prezioaren igoera salatzeko Ekuadorreko indigenek egin dituzten protestak izan ditugu hizpide, besteak beste.\nUgo Mayor: "Optimistak izan behar dugu, baina alerta mantendu behar dugu aldaeren aurrean"\nUgo Mayor Ikerbasqueko ikerlaria elkarrizketatu dugu Hamaika Telebistan. Salatu duenez, birusarekin lanean ari diren ikerlariak ez dituzte txertatu oraindik, eta "ulertezintzat" jo du egoera. Bere esanetan, dekretu batek jasotzen du birusarekin lan egiten dutenei babesa eman beharko litzaiekeela txertoa baldin badago, baina administrazioak esan die adinez tokatzen zaienean jasoko dutela.\nEgoera epidemiologikoaz galdetuta, datuek hoberantz egiten duten heinean eta txertaketa geroz eta orokortuagoa den heinean, optimistak izateko arrazoiak badaudela onartu du ikertzaileak, baina aldaeren aurrean "adi" egoteko deia egin du; izan ere, Delta aldaera esaterako, kutsakorragoa dela aipatu du.\nUdane Arbeo: "Turismoari dagokionean aurrekoa baino uda hobea espero du Jaurlaritzak"\nBeñat Irasuegi: “Distopietan agertu diren errealitateak gero eta errealagoak dira”\nJulen Bollain: "Osasun eskubidea interes merkantilisten gainetik jarri beharko litzateke"\nCaostika jaialdia eta 'Larru gorritan' telesaila, IIrati Agirreazkuenagaren gomendioak\nPello Bilbao: “Taldea bete-betean dago; azken lasterketetan sekulako mailan ibili gara”\nKyxo musika talde gaztearen indarra eta Haxotz talde basatia


Ivan Repilaren literatur hitzaldia atzeratu egin du liburutegiak, kulturgileen greba dela eta — Oñatiko udala\nIvan Repilaren literatur hitzaldia atzeratu egin du liburutegiak, kulturgileen greba dela eta\nHitzaldia apirilaren 24an izango da\nLiburuaren Nazioarteko Eguna ospatzeko helburuz online emango diren bi hitzaldi ireki antolatu ditu udal liburutegiak, irakurketa taldeetako dinamizatzaileekin. Lehena Ivan Repilak bihar bertan eman behar zuen baina atzeratzea erabaki da, kulturgileen greba dela eta. Greba deialdi hau, euskal kultura-sortzaile eta bultzatzaile askok bizi duten egoera salatzeko eta agintari ezberdinei premiazko neurriak eskatzeko egiten ari dira, gaur eta bihar. Osasun alarmak etxean geratzea eragin du eta kultur ekitaldi asko bertan behera geratu dira eta beste asko doan zabaltzen ari dira sareen bidez. Baina gaur eta bihar halakoak propio eten dituzte kultur sortzaile askok, kulturaren balio sozialaz eta sortzaileek beraiek dituzten beharrez hausnarketa egin dadin.\nLiburutegiak eta Oñatiko udalak beharrezkotzat jotzen dute hausnarketa hori egitea. Liburutegian egin ohi diren kultur ekitaldiak eta programatuta zeudenak mantentzeko konpromisoa dute. Online egin ezin direnak atzeratu egiten dira, baina ez dira bertan behera utziko. Hala, martxo eta apirilerako iragarrita zeuden Tuppersex eta ipuin erotikoak saioa, Kurdistango istorioen kontaketa, Amets Arzallusen Miñan liburuaren aurkezpena edota haurrentzako Amelieren ipuin kontaketa edota txotxongiloak sortzeko tailerra udazken-neguan egiteko asmoa dago. Liburutegiak online eta aurrez aurre antolatzen dituen jarduera guztiak ordaindu egiten direla ere garbi utzi nahi dute antolatzaileek, sortzaileen duintasunak hala eskatzen duela ulertzen baitute.\nIldo horretan, sortzailearekin duten konpromisoa berretsiz, biharko iragarrita zegoen hitzaldia atzeratzea erabaki dute antolatzaileek, gaur eta biharko egin den greba digitalerako deialdia errespetatuz. Ondorioz, lehenengo hitzaldia Yurre Ugartek emango du etzi, apirilak 23, Liburuaren Nazioarteko Egunean bertan. Literatura, komikia eta erresistentzia: Joana Maiz izeneko saioa osatuko du. Eta ostiralean berriz, apirilaren 24an, Ivan Repilak En cuarentena: una mirada lúdica al confinamiento en la literatura hitzaldia eskainiko du. Biak, 18:00tan hasiko dira eta guztiz irekiak dira, interesa duten herritar guztientzat. Horretarako liburutegiak zabaldu duen esteka (https://meet.jitsi.si/OnatikoliburutegiaHitzaldia) klikatu besterik ez da egin behar.


2019-10-08 - Urola Kostako Hitza : Urola Kostako Hitza\nEH Bilduk Iruñean egingo dituen manifestaziora eta ekitaldi politikora joateko autobusa antolatu dute\nAzaroaren 10eko hauteskundeetarako aurrekanpainari hasiera emango dio EH Bilduk larunbatean Iruñean egingo dituen ekitaldien bidez. Azkoititik autobusa izango da hara joateko.\nJantzien zaharberritze prozesua ikusteko aukera izango da Balenciaga Museoan\nGetariako museoak gaurtik ostirala bitartean prestatu ditu saio bereziak.\n'En Femme' dokumentala emango dute bihar, Azpeitiko Soreasu antzokian\n'Cross-dressing' edo trabesti praktika lantzen du dokumentalak. 19:00etan emango dute filma Soreasun, eta segidan, Alba Barbe i Serra zuzendariarekin solasaldia izango da.


Hurrengo urtera arte adio karnabalei - Uztarria (Azpeitia)\n2007ko ots. 21a, 13:02\nSaririk jaso ez bazuten ere, ederki landutako mozorroa atera zuen kuadrila honek. Argazki originala\nTeknikoa | 2007-02-21 : 15:02\nPasau dituk ba aurtengo karnabalak.Aiba ondoriyo batzuk.\n- Hasteko,egualdiye mierda bat,baño hori etziok kontrolatzeik.\n- Zapatuen zeoze jarri ber ziaben nere ustez xeoxe badare animatzeko.Oñ dala urte batzuk Barrikada,Kojon Prieto ta estiloko grupuek eon izen hituan egun hortan.Holako grupuek izen gabere ba zeoze jarri,hilde eotek eta egun hortan herriye.\n- Jaye ondo ziok daon bezela.\n- Astelenin nere ustez taldiek ez dituk lengo urtin hainbete preparau.Nik uste politte izengo huala jendie ya arratsaldin zezenea disfrazaute ertetzie.Aurten e afal aurretik etzaoan apenas iñorre kalin,betiko kuadrillie kendute,komuniyokuek.Jendik oso beandu ertetzeik.\n- Asteartie ondo ziok daon bezela.\nHalare earrak izen dituk karnabalak!\ntxokola | 2007-02-21 : 18:02\nNeu "teknikuekin" ados nagola esan behar puntu baten ez ezik, taldeen partaidetzan, neretzako aurten sekula baino talde gehio atera zan. Ia hurrengo urteako lehenxeo ta ugariyo(isfrazauta) ateatzen gean. Ze motzak dien karnabalak!\namek | 2007-02-22 : 09:02\nUdal honek badu horrelako nahia gauzak originalak egiteko eta aparteak izateko. Umeen desfilea besste era batera planteatuko nuke ganadu gisa hortik ibiltzea ez da oso jai girokoa.\nAzpeitik ez dago festetan komunetara joateko modurik zenbait lekutan, tabernak batibat.\nfurgonetan ibili zen taldea berriz, ba bueno ideia ona baina ez zuen engantxatu gehiegi (agian EUSKARAZ EGIN EZ ZUELAKO)\nDatorren urtekoak askoz ere hobeagoak izango dira noski.\nAnam | 2007-02-22 : 15:02\n-Zezenien Mixikordiyen hurrengo urtien ja iriki estratie zezeneako, obrak bukautekuen. Beste leku bat zezeneako, emoxiyo pixket. Bestela Mixikordiko hori nahiko pasibue geatzen da. Jendientzat hesiyek mantentu baino estratie iriki.\n-Ados: jendiek astelehenien lenuo erten beherko luke disfrazaute.\n-Ez ziten gustau astelehen gabien furgonetan ibili zan taldie erdaldune izetie. Baino bai kalez-kale ibiltzie.\n-Tabernatan gehiyo jarri beherko lituzkebe karnabaletako kantuek, pasau gabe. San Sebastianetan kanpoko batek esan zien bezperako gabien behin tanborradie bukaute ez zala notatzen tanborrada gabie zanik: danak erropaz aldaute eta batipat tabernatan tanborradako kantuik batez. Anbiente pixket faorez.\n-Bati aitu diyot: San Sebastianetan arrakastie izen zun tandorradako banderiek balkoietan eta karnabaletan norbeak jantzi beherko luke bere balkoie. Errebalien batek earki zeukela aitu diyot hari: zapi kolorin kolorau bat eta globuek. Tolosan earki eoten omen die balkoiek. Anbiente!\nErramunAizpuru | 2007-02-22 : 18:02\nEsan digute aurrekoek, iñauteriei zer gehitu behar zaien erakargarriagoak izan daitezen. Ez dira gutxo lau erantzun azken aldian ikusitako lehortearekin alderatuz. Nik, ordea, zer kendu behar zaien aurtengoei adierazi hani dut ozenki eta indar guztiz. Aste Santua, "Amabirjina eta guzti"hartu du talde batek bere irri gaitzat. Utz dezagun irudimenezaren arazoa eta jo dezagun gaira. Azpeitiarrok asko maite izan dugu eta maite dugu Amabirjina. Lekuko gisa izan bitez Olatzko Amaren baseliza, Ama Miraritsuaten bederatzihurrena, Ama Miraritsuarten etxez etxeko ikustaldiarena, Arantzazuko Amari diogun jaidura etabar luzebat. Onartezina da, biraogarria hori trufagaitzat hartzea. Eta zer esan Lehen Jaunartzeari buruzko eleizbideri buruz? Tamalgarria, arbuiagarria Ezin daitezke azpeitiar asko eta askoren sinesmenak irrigarritzat hartu. Araudiren bat eskatzen diot Udaletxeari zeinak gebenduko dituen gai hauek. Eta gainera sarituak izan dira aipatu taldeek. Ez dut zalantzarik azpeitiar asko eta esako minduta daudela aitortzerakoan. Minduta eta isilik. Ez eta ez! IRAIN-ORDEA ( "desagrabioa")eskatzen dut hainbeste biraoen aurrean Gure Amabirjinarekiko zein Lehenjaunartzearekiko jaidura ez erabiliIñauteri gaitzat. Beude Iñauteriak bere esparruan eta beude garizumari lotuta, hau da,Ababirjiñari zor diogun jaidura gehitzeko. Eta abes dezagun iñauteriekin sartu gabe, askatasun osoz POZEZ BETERIK GATOZ...\nMiren | 2007-02-22 : 18:02\nErramuni erantzunez, bere idatzia lekuz kanpo dagoela iruditu zaidala esan nahi nioke; hare gehiago, haserre punttu bat ere piztu duela nigan. Ihauteriak direla!!! Azpeitiko karnabalak!!! Zure erizpidearen arabera disfraz guztiak errespetu falta adierazten dute orduan. Zure idatzian tolerantzia eza nagusitzen da. Zure sinesmena guztiz errespetagarria iruditzen zait, baina errespetu bera merezi du amabirjinarengan sinesten ez duen pertsona batek, hindú batek, japoniar batek, eskale batek, doktore batek\nAzken finean, ihauteriak ondo pasatzeko dira eta amabirjinari begira guztiok disfrutatu genuen, aspaldi Azpeitian izan den disfrazik lortuena izan zela esango nuke. Zorionak Iñaki eta bere lagunei! Lehenengo saria ondo merezia zenuten.\nErramunAizpuru | 2007-02-22 : 21:02\nNondik atera duzu, Miren, iñauteriak ondo pasatzeko direla? Eta ez pasaarazteko? Ez al dugu guztiok zuk diozun bezala "ondo pasatzeko " eskubiderik? Ba badakit, jakin, askok eta askok iraindua ikusi zutela beren burua horrelako Amabirjin sarituaren irudi eta trufekin. Amabirjinaren irudi asko dago lasai eta pozik ikusi ahal izateko eta ez dugu azpeitiarrok horrelako txantxore beharrik. Agian beste adibide honek zerbait argituko dizu. Ezagutzen duzu "Asturias patria querida" abestia. Edonon, mozkorraldi guztietan abestu ohi zuten; eta, Asturiasko eresi bihurtu eta gero,debekaturik dago egoera horietan abestea; eta guzti hori, asturiar gehienentzat biraoa izango litzatekeelako. Eta, jakin ezazu, berdin gaitzetsiko nukeela Buda edo edozein jainkosa iñauteri gai bihurturik ikusiko banu. Are gehiago; begi gainean lau hatz bekoki duen edozein hindu, edo japoniar edo eskale edo doktoreak ez lioke ukorik egingo kristau sinesmenari zor zaion begiruneari. Beraz, zeure buruari galdetu beharko diozu nor dabilen hemen oker.Beti izan ohi da errezena, gaia aztertu gabe,besteei egoztea errua ostrukarena eginez. Baina ez sartu gehiehi burua lur azpian ito bait zaitezte. Arnastu, arnastu\nMiren | 2007-02-23 : 08:02\nAitortu behar Erramun lastima sentiarazten didatela zure hitzek. Nire ondorioa: inauteria kritikatu duzun moduan kritikatzen duen elizgizonaren barruak ez du gustura behar. Inauterietakoak mozorro batzuk besterik ez dira izan; eguneroko bizitzan kristauz mozorrotuta dabilenak ematen dit niri pena. Eta ondo dakit burua non sartu dudan, nire uste apalean zurea iritzia izan da arinegia oraingoan. Gai honi dagokionean luze emango luke gure solasaldiak eta erantzun honekin bukatuko dut, baina kritikatzen hasita Erramun, badago elizaren barruan kritikagarriagorik gazte batzuen mozorroa baino. Aztertu ezazu hori.\nErramunAizpuru | 2007-02-23 : 12:02\nEz dut inoiz inongo iñauteririk "kritikatu", gaitzetsi Eta hori argi bezain ozenki aitortu nahi dizut,Miren; aitzitik, oso gogoko ditut eta urteak eman ditut Tenerifeko iñauterietan murgildurik. Zuzendari izan naizen institutoetan nik neuk antolatu ditut baita Londresen eskura nuen taldearekin Beraz, iñauteriek oso "gustokoak" ditut.Batez ere Frazer, Julio Baroja eta abarren iñauterietako oinarriak ikasi ondoren bai Unibertsitatean eta baita ere ene bakarkako azterketetan. Utzi nirekiko sortzen zaizun "lastima". Ez naiz batere errukarria. Zuk, Mirenek eta biok iñauterien alde egin dugun lana alderatuko bagenu, helmugara heldu naizela esango nuke zu lehenengo urratsak baino ematen ari zaren bitartean. Izan dezazula bizi luze bat nik adina lan egin dezazun iñauterien alde\nEta iritzi bat aldarrikatzen denean zioak eman behar dira.Aspaldiko laninezko esaera batek dio:Asserentis est probare. Nire iritzia arinegia bada jakinarazi beharko diguzu nondik ateratzen duzun baieztapen arin bezain laidogarri hori.\nEta jakina, uste izatekoa zenez beste gai batekin lokaztatu nahi duzu orain arte esandakoa "badago elizaren barruan kritikagarriagorik gaazte batzuen mozorroa baino" Hala berriz hau! Eta gazteen artean mozorroak baino kritikagarriagorik. Eta nini egozten didazun esonda zuri itzultzen dizut:aztertu ezazu hori, Miren! Egunero aztertu ohi ditugu elizak dituen akatsak eta mozorroak baina nirekin bat etorriko zara horrek ez duela zerikusirik eskuartean dugun gaiarekin. Eta gaia da sinismen gaiak iñauterietarako irri, trufa, birao eta laidotzat hartzea ez dela inondik ere zilegi. Badago aneika gai atsegin eta eraikitzaileak zure asmoa betetzeko, hau da: "ondo pasatzea"\nJ | 2007-02-26 : 15:02\nHi Erramun, orduan zer proposatzen dek, udaletxeko komisio bat kalean ibiltzea bertako mozorroek inor iraintzen ez dutela ziurtatzen? eta prozesio bat ikusten badute, aurtengoa kasu, etxera indarrean bidali?\nBenga hi, lasaitu ai eta liberau ai pixkat, karnabalak dituk eta!!\nEneko | 2007-03-01 : 18:03\nNereatik karnabalak earrak! Hala ere zergatik ez dek zezena sansebastianetatik karnabaletako astebukaere horietan ere ibiltzen? Sekulako anbientie egongo uke! Ze gero luze eiten da urte guztiye zezenaikpe...\nDISFRAZAN ASUNTUEKIN... Ez diat uste udaletxiek araurik jarri behar dituenik karnabaletan. Hala ere ados natxiok erramunekin, komuniyuen disfrazak eta ama-birjinarenak iraingarriak izan ditukela jende askorentzat -ni barne eta gaztea naiz-. Neurria leku guztietan egon behar dik eta dena ez dek libre... Fedea oraindik oso importantie dek jende askorentzat gure herriyen eta horrekin jolastea ez diat ondo ikusten. Eta asuntoa ez dek azpeitiko karnabalak dituk eta dena libre!!! Eingo diat nik norbaiten amaren parodia? Orduan zer? Berdina dek dena libre baldin bazeok... Edota beste zerbait, zer gertatuko uke norbait De Juana-ri buruzko parodia egingo balu azpeitiyen, edo emakumeen tratu txarrei buruzko parodia bat??? Ez al zeok ba dana libre? Seguru norbait horrela aterako balitz jipoituta bueltatzen dekela etxera!!! ESKUBIDEAK ETA ERRESPETUA DENONTZAT!!!


CAFeko zuzendaritzak Castejongo Trenasako lantegiari lan-karga emateko konpromisoa hartu du\nBatzordeko eta zuzendaritzako kideek bilera egin dute gaur eguerdian Iruñeko CCOOren egoitzan.\nCCOOren ustez, albiste horrek gutxienez hurrengo hilabeteetan enplegua ziurtatzen du, baina uste du zuzendaritzak konpromiso irmoa hartu behar duela lantegiaren etorkizunarekin, eta ez duela horrelako behin-behineko erabakirik eman behar.\nCCOOk, gehiengoa du Enpresa Batzordean, gaur jakitera eman duenez, CAFeko zuzendaritzak konpromisoa hartu du Trenasa Castejongo lantegiari lan-karga aldi baterako emateko. Bilera CCOO sindikatuak eskatuta egin da, eta enpresa-batzordea eta Josema Romeo CCOOko Industria Federazioko idazkari nagusia bertan izan dira. Enpresak ez die plantillaren benetako egoeraren berri eman langileei aste batzuetan.\nSindikatuak azpimarratu duenez, 74 lanpostu daude jokoan eta, beraz, CCOOk ahal duen guztia egingo du langile horiek ahalik eta baldintza onenetan mantentzeko.\nIldo horretan, CCOO kritiko agertu da zuzendaritzaren jarrerarekin, eta lantegiaren etorkizunari buruz lehenbailehen erabakitzeko eskatu dio, langileen, familien eta zonaldearen artean zalantza handirik ez sortzeko, azken hilabeteotan gertatzen ari den bezala.\nAzkenik, CCOOk eskertu egin du langileen mobilizazio-ahalegin handia eta presioa lanpostuen defentsan. Zalantzarik gabe, sindikatuen presioa eta langileen batasuna eraginkorrak eta beharrezkoak dira zailtasun sozial eta ekonomikoak dauden garai hauetan.


Nafarroan dagoen izotz pista bakarra, Irunetik 5 kilometrotara kokatua.\n1.500 m² aisialdirako zuzenduak, bertan praktikatu ahal izateko kirol ezberdin bat, zure urtebetetzea ospatzeko modu orijinal eta jostagarrian eta pistan zehar nahi duzun bezala irristatzeko.\nDenboraldi osoan (irail-maiatza) adin guztietarako ikastaroak daude: izotz gaineko irristatzea, hockeya eta irristatze artistikoa. Hortaz gain, Gabonetan eta Aste Santuan ikastaro trinkoak eskaintzen dira.\nHelbidea Calle Itaroburua 5\nClub de Hielo Huarte


kritiken hemeroteka » Egidazu barre, mesedez\n« Gaixo Onofre! | Ipuin Laburrak »\nKutsidazu bidea, Ixabel / Joxean Sagaztizabal / Alberdania, 1994\nEgidazu barre, mesedez Felipe Juaristi / El Diario Vasco, 1994-05-07\nEuskaldunok ondo ezagutzen ez gaituztenek, nahiz bertako edo kanpokoak izan, humorerik ez dugula diote. Ondo ezagutzen gaituztenek, edo hori uste dutenek, ez dagoela diote beste herririk guk adinako humorerik duenik. Eta bertsolarien pasadizoak ugari ekarriko dituzte baieztapen hori forgatzeko. Esaterako, Labaien jaunari entzun nion, orain ez dela aspaldi, ETBko programa batean, entzun behar zela bertsolariek esaten zutena, herri hau humorez gainezka bizi zela konturatzeko. Bertsolari heterodoxoei buruz arituko zen, noski, ortodoxoek, izan ere, humorea auzoan baitute. Edo alderantziz ote. Ortodoxoek humorea besterik ez, eta heterodoxoek auzoan? Ez dakit, hainbeste kontzeptorekin gora eta behera ibili ondoren nahastu egin bainaiz.\nDena dela, ez dut uste jende arruntak humoretsuak garenik sinisten duenik. Ikusi besterik ez dago zenbat eta zenbat mahai-inguru eta abar antolatzen diren urtean euskal humoreari buruz. Humorearena garbi balego, horretaz ez genuke hainbeste eztabaidatuko. Jakina, burua zerbaitetan nekatu behar, eta ez da gai txarra denbora pasa ibiltzeko.\nJoxean Sagastizabalen liburu hau barre egiteko da. Ez barre murritza, edo barre motza, edo erdi barrea, barrea gogoz baizik. Eta barrerik sanoena, nork bere buruari egiten dionean, alegia. Istorioa bestalde, sinple samarra da: gazte bat, udako egunak bere hartuz, euskara ikastera ausartuko da Alkiza herrian, eta egunak eta orduak hobeto aprobetxatzeko, baserri batean hartuko dute apopilo gisa. Hortik aurrerakoez jakiteko, hobe liburua irakurtzea, nik esan dezakedan guztia soberakoa baita, han bertan dagoenaren aldean.\nJoxean Sagastizabalek, euskara irakaslea izaki, barre egiten dio euskal munduari, euskara ikastera joan ohi den jendearen bizkar barre egin ere. Eta badakit gure gizarte honetan, euskara sakralizatu dagoenean, baten bati ez diola graziarik egingo, euskara eta bere ingurukoak era tragikoz ikustera ohituta baitaude horiek denak.\nJoxean Sagastizabalek, neurri berean, barre egiten dio liburu honen bidez, baserri giroaren ikuspegi topiko bati: baserritarrak arloteak eta ezjakinak direla dioenari, hain zuzen. Azken finean, liburu honetan baserritarrak dira barrerik ozenena egingo dutenak.


Usurbilgo Udalerriko Lagun Artea eguneko arreta zerbitzua\nZerbitzu honek erabiltzaileei beraien premia espezifikoekin lotutako intentsitate txikiko arreta ematen die egunean zehar.\n- Hartzaileak mendetasun-arriskuan edo mendetasun-egoeran dauden 65 urtetik gorako adinekoak dira (I. gradua, Mendekotasunaren Balorazio Baremoan 25etik 39ra bitarteko puntuazioa dutenak).\n- Usurbilen erroldatuak.\n- Pertsonak duen arreta pertsonalizatutako planean antzemandako beharrak eguneko arreta bezalako zerbitzuaren bitartez eranzun daitezkela ikusten denean, gizarte-zerbitzuen onespenarekin.\nBorondatezko ordezkaritza (behar izanez gero)\nDagokion eskaera orria\n- Nortasun agiria.\n- Famili-liburua, edo bikote direnaren agiria.\n- Errolda agiria. Bizikidetza agiria.\n- Mendekotasun balorazioaren ebazpena\n- Mendekotasuna baloratua ez dagoen egoeratan, osasun arloak bideratutako orientazio txostena (osasun fisiko edota psikologikoaren berri jasotzen duena).\n- Kapital higigarri nahiz higiezinaren etekin garbiak.\n- Bizikidetza unitatearen diru-sarrerak. Modu honetara hartuko dira kontuan:\n1) Elkarbizitzako unitate osatzen dute eskaera egiten duenak eta\n2) haren ezkontideak, izateko bikoteak eta bikote direnak\n3) etxean bizi diren 30 urtetik beherako seme-alabek, ekonomikoki mendekoak badira\n4) 30 urte edo gehiagoko seme-alabek, judizialki ezgaituta daudenean edo % 65eko desgaitasuna edo handiagoa aitortu zaienean, eskatzailearekin batera bizi badira eta ekonomikoki eskatzailearen edo/eta bere bikotearen menpe badaude\nEguneko arreta zerbitzuaren arautegia\n12/2008 Legea, abenduaren 5ekoa, EAEko Gizarte Zerbitzuei buruzkoa\nFitxategiaren izena: Ongizate\nFitxategiaren xedea: Udalaren eta ongizateko zerbitzuen erabiltzaile eta onuradunen arteko harremanak kudeatzea.\nAurreikusitako lagapenak:Estatukoak.Arauetan eta beste administrazio zein erakunde publikoekin sinatutako hitzarmenetan aurreikusitakoak.


Dieter Forte - Wikipedia, entziklopedia askea.\nDüsseldorf, 1935eko ekainaren 14a\n2019ko apirilaren 22a (83 urte)\nLiteraturpreis der Stadt Bremen (1999)\nDieter Forte (Düsseldorf, 1935eko ekainaren 14a - Basilea, 2019ko apirilaren 22a) alemaniar idazlea izan zen. Zenbait lanbide izan zituen, harik eta 1959an buru-belarri idazten hasi zen arte.\nNarrazioak, bidaia-koadroak eta irratirako gidoiak idazten hasi zen -Die Wand, (1965, Horma), Porträt eines Nachmittags (1967, Arratsalde baten erretratua), Bergstraße 8 (1967, Berg kalea 8)-, bere garaiko gizarte-gatazken lekukotasuna emanez, aurrerago telebistarako gidoietan egin zuen bezala -Nachbarn (1970, Auzoak), Sonntag, Achsensprung, Gesundheit! (1980, Igandea, ardatz saltoa, topa!)-. Arrakasta eta ospea, baina, antzerki-lan batek eman zion: Martin Luther & Thomas Münzer oder Die Einführung der Buchhaltung (1971, Martin Luther eta Thomas Münzer edo Kontabilitatearen sarrera). Obra horrek -kabareteko 82 agerralditan banatua- ikuspegi materialista batetik aztertzen zituen botere politikoaren mekanismoak, eta aro berri horretako politikaren eragile nagusia kapitala dela erakusten saiatzen da. Hurrengo urteetan, beste bi antzerki-lan idatzi zituen: Jean Henri Dunant (1978) eta Das Labyrinth der Träume (1983, Ametsen labirintoa). Hirurek aro mekanikoaren trilogia bat eratzen dute. Fortek XVI. mendean sortu zen munduaren ikuspegi arrazionalistan bilatzen zituen gure zibilizazio anker horren kausak eta zergatikoak. 1992an, Basilea Hiria literatura saria irabazi zuen Das Muster (1992, Eredua) eleberriarengatik. Eleberria frantses-italiar jatorriko familia baten kronika da, poloniar jatorriko beste batenaren parean egiten dena. Beste lan batzuk: Weibe Teufel (1972, Deabru zuriak), Cenodoxus (1972) eta Kaspar Hausers Tod (1979, Kaspar Hauser-en heriotza).\nISNI: 0000 0001 1471 9022\nBNF: 11903160q (data)\nOrriaren azken aldaketa: 26 apirila 2019, 03:47.


EH Bilduk zerbitzu sozialen arloan etxeko arretan ahaleginak areagotzea eskatu du COVID 19-en ondorioei aurre egiteko\nEH Bildu Arabak 70 neurri aurkeztu ditu batez ere arlo sozialerako, indarkeria matxistarako, fiskalitatea eta garapen ekonomikorako.\nCOVID 19ren ondorioei aurre egiteko asmoz, Arabako Foru Aldundiaren eskumenetik, EH Bilduk 70 neurri proposatu ditu gaur, arlo sozialean, fiskalitatean eta garapen ekonomikoan bereziki eragiten dutenak. Helburua da krisi sozio-sanitario honen konponbidean ekarpena egitea, alderdi politiko guztien eta erakunde desberdinen arteko lankidetzatik. "Atzo esan genuen bezala, adostasunerako eta elkarlanerako egitura bat sortu nahi dugu, eta ez konfrontazio politikorako, Arabako gizarte osoarentzat inoiz ikusi ez den une historiko batean partekatutako erantzukizunetik abiatuta. Horren ildotik, gaur publiko egin ditugun neurriak proposatu ditugu ", azaldu du Kike Fdez de Pinedo EH Bilduren Arabako Batzar Nagusietako bozeramaileak.\nEH Bilduk gaur planteatu dituen neurri gehienak gizarte-zerbitzuen arlokoak dira; izan ere, zaintzaren arloko krisi larria dugu une honetan. Mendekotasuna duten eta ezgaitasuna duten pertsonentzako eguneko zentroak itxita, EH Bilduk etxez etxeko arreta-zerbitzuak modu irmoan indartzearen alde egin du: etxez etxeko laguntza-zerbitzua indartzea, etxez etxeko otordu-zerbitzua, oinarrizko gizarte-zerbitzuen zereginak areagotzea kalteberatasun-kasuak saihesteko eta arreta soziosanitarioa etxean ematea. Era berean, eguneko zentroen itxierak eragindako familiei laguntza pertsonalerako prestazio ekonomikoak eskuratzeko aukera ematearen alde egin du. Herritarren sare solidarioen agerpenaren aurrean, EH Bilduk dei egiten dio Arabako Foru Aldundiari haiekin elkarlanean aritzeko, "Herritarren eta erakundeen arteko elkartasunetik, auzolanetik eta lankidetzatik" oinarrizkoenak diren beharrei erantzun beharko zaielako. Nola ez, EH Bilduk eskatu du egoitza pribatu guztietan ikuskaritzak areagotzea, protokoloak eta segurtasun-neurriak betetzen direla zaintzeko.\nArlo sozialarekin jarraituz, EH Bilduk langile guztiei segurtasunezko ekipoak bermatzea eskatu du; bait berehalako lan-baja diagnostikatutako pertsonekin harremanetan dauden langileentzat, eta telelana eta lan-kontziliazioa erraztea GOFEko langile guztientzat ere. Azkenik, indarkeria matxistaren biktima diren emakumeentzako eta egoera ahulenean dauden pertsonentzako plaza kopurua handitzea eskatu du, arreta berezia jarriz kalean eta bazterketan bizi direnentzat. Era berean, indarkeria matxistaren biktima diren emakumeak artatzeko telefonoa zabaltzeko kanpaina berezi bat egitea planteatu du. "Gaian adituak diren pertsonek dagoeneko ohartarazi dute indarkeria matxistaren kasuetan hazkunde esponentziala izateko arriskua dagoela, eta, beraz, emakume horiek artatzeko ahaleginak areagotu behar ditugu", azaldu du Fdez de Pinedok.\nIxteek eragindako enpresei zergak eta zuzeneko laguntzak ordaintzea malgutzea\nZerga politikari dagokionez, Diputatuen Kontseiluak iragarritako neurrietan sakontzea planteatu du EH Bilduk batez ere errentaren, autonomoen kuoten eta BEZaren edo sozietateen gaineko zergaren ordainketak malgutzeko. Zentzu horretan, EH Bilduk Foru Gobernuak onartutako premiazko zerga dekretua aztertuko du eta bide horretan sakontzen badu babestuko du ostiralerako iragarri den batzordean. Baina krisi honen ondorio ekonomikoak denboran luzatuko direnez, pisuen alokairuen prezioa mugatzea ahalbidetuko duen foru arau bat izateko beharra nabarmendu du Fdez de Pinedok.\nGarapen ekonomikoari dagokionez, EH Bilduk eskatzen du zerbitzuaren% 100 ordaintzea, nahiz eta ez eman, betiere enpresek konpromisoa hartzen badute langileek ez dutela krisiaren ondoriorik pairatuko. Azpikontratazio-kasu horietan, segurtasun-araudiak betetzen direla zainduko da, telelana egitea gomendatuko da, edo, zuzenean, oinarrizkoak ez diren zerbitzuak ez ematea iradokiko da.\nItxieraren ondorioak arintze aldera, hainbat sektoretan (turismoa, merkataritza, ostalaritza, akademiak …) finantzaketa-lerro berriak eta laguntzak sortzea proposatu du EH Bilduk, batez ere enpresa txiki eta ertainei zuzenduta. Azkenik, Forondako aireportuko bidaiarien hegaldiak bertan behera uztea beharrezkoa dela uste du EH Bilduk, osasun arloko kuarentena amaitu arte.\nLehen sektorerako, kulturarako, mugikortasunerako, kirolerako eta funtzio publikorako beste neurri eta proposamen batzuk ere jasotzen dira gaur publiko egin den agirian. "Gure ustez, salbuespeneko egoera horrek modu positiboan ekarpenak egitera behartzen gaitu, eta arreta berezia eskaini behar diegu sektore ahulenei, hau da, gizarte-zerbitzuen erabiltzaileei", nabarmendu du Arabako Batzar Nagusietako EH Bilduren bozeramaileak.


Lanerako bitartekaritza | Debagoieneko Mankomunitatea\nEskualdeko edo kanpoko pertsona bat kontratatu nahi duzu?\nOrduan, jakin ezazu pertsonen beharrizanak betetzeko zerbitzua erabat dohainik eskaintzen dugula.\nDebagoieneko Mankomunitatea, Garapen Agentzia, Lanbide - Euskal Enplegu Zerbitzuaren zentro kolaboratzailea ez ezik, Enplegatze-Agentzia ere bada (zkia: 1600000097). Hori dela eta, lan orientaziorako zerbitzua eskaintzen dugu eta baita lanerako-bitartekaritza ere.\nProfil oso ezberdina duten pertsonak artatzen ditugu, tratu pertsonalizatua eskaintzen diegu, eta horrela, pertsona bakoitzaren inguruko ezagutza maila altua lortzen dugu. Horri esker, pertsona-lanpostuaren arteko egokitzapena errazten dugu, enpresari balio erantsia eskainiz.\nElkarrizketa eta pertsonaren aukeraketa enpresaren ardura da. Debagoieneko Mankomunitatea, Garapen Agentziak, Lanbideko zentro kolaboratzaile eta Enplegatze-Agentzia gisa, enpresari eskatutako profila eraginkortasunez errazten diogu, beharrizanen arabera.\nHemen dituzu ikusgai, enpresa ezberdinetarako, memento honetan, kudeatzen ari garen lan-eskaintzak eta zerbitzua jaso nahi izanezkero, betetzeko eskatuko dizugun txantiloia.


"Errekaleor, frackinga eta energia berriztagarriak" -Berriztu!- halabedi\n“Errekaleor, frackinga eta energia berriztagarriak” -Berriztu!-\nErredakzioa | Uzt 7, 2017\nFracking hitza lehenengo aldiz entzun genuenean, ezer gutxi genekien gaur egungo krisi energetikoaren inguruan astakeri hori gelditzeko geroago borrokan parte hartu genuenok. Gasa, ikatza, unanio eta petroleoaren gailurra izen arrotzak ziren guretzako, askoz jota belarria jotzen ziguten, baina ez genekien zehatz mehatz zeintzuk izango ziren frackingaren ondorioak.\nHasiera hasieratik funtsezkotzat ikusi genuen frackinga martxan jartzeko planen jatorria ezagutzea. Horregatik, kalea astintzen hasten ginen bitartean, zenbait hitzaldi antolatzeari ekin genion. Eta bide batez gaian adituak zirenek erregai fosilen gailurraren gora beherak azaldu zizkiguten, baita lotuta zekartzaten ondorio latzak ere. Erregai fosilen erreserbak topatzea gero eta zailagoa zela azaldu ziguten, baita erreserba hoiek ustiatzea gero eta garestiagoa zela, eta ustiatzen zirenak gero eta kalitate gutxiagokoak zirela ere.\nBidean ehuntzen ari ginen jakituria hau egunez egun gure hitzaldietan geureganatu genuen. Azken finean argi ikusi genuen frackingaren teknika azaltzea ezezik garrantzitsua zela ere testuinguru energetikoa argitzea. Bidean eredu energetikoa egungo bizitza ereduaren motorea zela ohartu ginen ere. Energia, baliabideak etengabe ustiatuz bizitza suntsitzen duen sistema honen ezinbesteko motorea zela ulertu genuen. Era batean hala bestean guztiok bagenekien aurretik horrela zela, baina frackingaren aurkako azken urteotako borrokak perspektiba zabalago bat eman zigun eta arazoaren analisi askoz sakonagoa ahalbidetu.\n2013. urteko energia jaudunaldietan eta 2015.eko Frackanpadako hitzaldietan, egoeraren diagnostiko zehatz bat egiteaz gain, irtenbide argiak bilatzen saiatu ginen. Ahalik eta jende eta eragile gehien uztartzen zituzten estrategiak garatzen alegia, azken finean aurrean dugun hil ala biziko erronka honek guztion parte hartzea behar baitu. Horregatik, behin Eusko Jaurlaritzaren Fracking planak gelditzea lortu genuenean, bagenekien borrokak ezin zuela hor amaiera izan. Oinarrizko gatazka eta arazoak bertan darrai: kapitalismoa eta erregai fosiletan oinarritutako bere eredu energetikoak martxan jarraitzen du eta horri lotuta gure bizitza eta planetari mehatxua.\nJoan den urteko udazkenean, espero baino lehenago, lurra putzuz josteko eta gasa ateratzeko proiektu berrituen aurka martxan jarri behar izan genuen berriro; azken aldi honetan teknika konbentzionalen bidez suntsitu nahi dute gure herrialdea. Orduan, hausnarketa kolektibo baten ondorioz, Berriztu! jaio zen. Erregai fosilen menpekotasunari uko egiteaz gain Berriztu! eredu energetikoa eraldatzeko erronkarekin jaio zen, eta noski, horretarako egungo sistema kapitalistari aurre egiteko erronkarekin ere. Momentuz, eta kalean herriak izan duen erantzunari esker, Eusko Jaurlaritzak 2017ko udaberrian zulatzeko zituen planak bertan behera geratu dira. SHESAren arabera, erregai fosilak bilatzea beste helbururik ez duen Eusko Jaurlaritzaren enpresaren arabera, 2 urteko atzerapena izango du proiektu berriak. Denon esku dago gasa ustiatzeko planak behin betirako bertan behera geratzea.\nEta guzti honek, zerikusia dauka Errekaleorrekin? Duela hilabete eskas Iberdrolak, Eusko Jaurlaritzako Industria Sailak aginduta, argindarra moztu ziola. Frackinga sustatu zuen Industria Sail berbera, ez konbentzionala den gasa ateratzeko, egun gas putzu “konbentzionalak” erabili nahi dituena. Iberdrola, Garoñaren jabea, oligopolio energetikoaren kide nabarmena den transnazional berbera eta guztioi fakturan lapurtzeagatik kondenatua izan den enpresa berbera.\nErrekaleorren aurkako eraso honen aurrean herriaren erantzuna eredugarria izan zen. Errekaleor etxebizitza eskubidea bermatzeko okupaziorako proiektu kolektibo bat baino askoz gehiago delako eredugarria, herrikoia, jendetsua eta anitza izan zen erantzuna. Hori agerian utzi zuen ekainak 3ko manifestazioak. Manifestazio hurak bi helburu uztartu zituen; alde batetik Iberdrola eta Eusko Jaurlaritzaren erasoari erantzutea; bestetik bizi eredu berri bateruntz aurrerapausoak emateko konpromezua. Bizitza erdigunean jartzen duen bizi eredu bat, jasangarria, baliabide eta pertsonen amaigabeko ustiatzean oinarrituta ez dagoena.\nHorregatik, energia burujabetza lortzeko proiektu batean murgilduta zeudela esan zigutenean, energia berreiztagarrietan oinarritutako alternatiba batetan alegia, eta laguntza behar zutela helarazi zigutenean ez genuen zalantzarik izan. Bai Berriztu!k baita Fracking EZek ere atxikimendua eta geure harri-koskorra ipini dugu proiektu hau martxan jartzeko eta gutun honek Errekaleorreko crowfunding kanpainan parte hartzera animatzea du helburu. Besterik gabe, amaitu aurretik besarkada erraldoia bidali nahiko genieke Errekaleorreko bizilagunei. Guk argi daukagu! Herria bizirik nahi dugu!


Saint-Sauvant (Itsas Charente) - Wikipedia, entziklopedia askea.\nSaint-Sauvant (Itsas Charente)\n(«Saint-Sauvant (Charente-Maritime)» orritik birbideratua)\nCanton of Burie (en)\n45° 44′ 21″ N, 0° 30′ 14″ W / 45.7392°N,0.5039°W / 45.7392; -0.5039Koordenatuak: 45° 44′ 21″ N, 0° 30′ 14″ W / 45.7392°N,0.5039°W / 45.7392; -0.5039\nChaniers, Chérac, Dompierre-sur-Charente eta Saint-Césaire\n485 (2017ko urtarrilaren 1a)\n232 (%47.8) 253 (%52.2)\nSaint-Sauvant Frantziako udalerria da, Itsas Charente departamenduan dagoena, Poitou-Charentes eskualdean. 2013an 515 biztanle zituen.\n2007an Saint-Sauvant udalerrian erroldatutako biztanleak 514 ziren. Familiak 234 ziren, horien artean 72 pertsona bakarrekoak ziren (36 bakarrik bizi ziren gizonak eta 36 bakarrik bizi ziren emakumeak), 73 seme-alabarik gabeko familiak ziren, 73 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 283 etxebizitza zeuden, 229 familiaren etxebizitza nagusia ziren, 43 bigarren erresidentzia ziren eta 10 hutsik zeuden. 262 etxeak ziren eta 20 apartamentuak ziren. 229 etxebizitza nagusietatik 163 bere jabearen bizilekua ziren, 62 alokairuan okupaturik zeuden eta 5 doan lagata zeuden; 3 etxek gela bat zuten, 10 etxek bi zituzten, 40 etxek hiru zituzten, 74 etxek lau zituzten eta 102 etxek bost zituzten. 186 etxek euren parking plaza propioa zuten azpian. 102 etxetan ibilgailu bat zegoen eta 103 etxetan bat baino gehiago zituzten.\nSaint-Sauvant udalerriko biztanleria-piramidea 2009an .\n2007an lan egiteko adina zuten pertsonak 322 ziren, horien artean 249 aktiboak ziren eta 73 inaktiboak ziren. 249 pertsona aktiboetatik 222 lanean zeuden (120 gizon eta 102 emakume) eta 27 langabezian zeuden (15 gizon eta 12 emakume). 73 pertsona inaktiboetatik 28 erretiraturik zeuden, 23 ikasten zeuden eta 22 "bestelako inaktibo" gisa sailkaturik zeuden.\n2009an Saint-Sauvant udalerrian 238 unitate fiskal zeuden, 518 pertsonek osaturik. Pertsona bakoitzeko diru-sarrera fiskalaren mediana urteko 18.398 euro zen.\n2007an zeuden 24 komertzioetatik, 1 janari enpresa zen, 2 eraikuntza enpresak ziren, 10 ibilgailuen saltze eta konpontze enpresak ziren, 2 ostalaritza eta jatetxe enpresak ziren, 5 zerbitzu enpresak ziren, 3 administrazio publikoko enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 5 zerbitzu publikoetatik, 2 ibilgailuen konpontzeko eta nekazaritza tresnetako lantokiak ziren, 1 igeltseroa, 1 zurgina eta 1 ile apaindegia.\n2000. urtean Saint-Sauvant udalerrian 12 nekazaritza-ustiategi zeuden, 312 hektarea erabiltzen.\nSaint-Césaire (1,6 km)\nSaint-Bris-des-Bois (3,2 km)\nLa Chapelle-des-Pots (3,7 km)\nDompierre-sur-Charente (4,3 km)\nChaniers (4,7 km)\nSaint-Sever-de-Saintonge (5,0 km)\nMultimedia: Saint-Sauvant (Charente-Maritime)\nBNF: 15249256c (data)\nOrriaren azken aldaketa: 28 azaroa 2020, 13:24.


'Herri Txiki' eta '360º' saioen audientzia datu bikainak, urtarrilaren 27an | EITB telebista\n'Herri Txiki' eta '360º' saioen audientzia datu bikainak, igandeko ordutegi nagusian\nETB1eko 'Herri Txiki' denboraldiko ikusiena izan zen eta % 7,0ko audientzia-zatia bereganatu zuen. '360º' saioak eskainitako 'Altsasu: heridas abiertas' erreportajeak % 11,9ko ikusle-kuota lortu zuen.\nHerri Txiki, Markina-Xemein\nETB1eko 'Herri Txiki, Infernu Handi' eta ETB2ko '360º' saioak igandeko ordutegi nagusian nabarmendu ziren, audientzia datu bikainak bereganatuz.\nZuhaitz Gurrutxagak eta Mikel Pagadik aurkeztutako saioak % 7,0ko audientzia-zatia lortu zuen eta euskaldunen artean audientzia-buru izan zen % 17,4ko ikusle-kuotarekin. Markina- Xemein herriari buruzko atala denboraldiko saiorik ikusiena izan zen, eta 145.000 ikus-entzulek bat egin zuten uneren batean emanaldiarekin Euskadin eta eragin eremuan.\nHalaber, Eider Hurtadok aurkeztutako '360º' saioak Altsasu: heridas abiertas erreportajea eskaini zuen, eta % 11,9ko audientzia-zatia eskuratu zuen. TV3k ekoitzitako erreportaje honek 237.000 ikus-entzuleko audientzia-metatua izan zuen Euskadin eta eragin eremuan.


Falces | Bidasoatik\n2008(e)ko irailaren 30a -n bidasoatik-kargitaratuta\nArgazki zehatz batzuk egin nahi ditudanean, gustatzen zait lehenagotik lekua ezagutzea, lekua aukeratzeko, akreditazioa garaiz lortzeko, halako kontuak. Halaxe joan nintzen Falces herrira; jaiak ziren, eta egunero, goiz samar, El Pilongo entzierroa egiten dute.\nHerriaren sarreran gasolinera bat dago; bertan bikote bat ari zen berbetan eta eurei galdetu nien autoarekin gehiago hurbildu nintekeen herrira eta El Pilon urruti geratzen ote zen.\n“Ya te voy a enseñar dónde es” –esan zidan gizonak, Francisek–. Nirekin autora igo eta non laga erakutsi zidan. Gero oinez joan ginen goraino. Sekulako beroa egiten zuen!\nEgun horretan kalderetea ari ziren egiten, lehiaketa zegoen eta. Talde batengana hurbildu ginen.\n–A esta la llevais luego con vosotros a comer.\nEta halaxe amaitu nuen etxe bateko bajera baten kalderetea jaten, Flor-en etxean, haren familia eta lagunekin. “¿Y esta, quien es?” –galdetzen zuten lagunek–. “No sabemos, la ha traido Francis” –barregura ematen dit momentu hura gogoratzean–.\nPrimeran pasa nuen eta kalderetea… gozoa benetan! Harrituta zeuden patatak baino jaten ez nituelako –begetarianoa bainaiz–.\nGehiagotan ere itzuli nintzen. El Derroche peñakoak ezagutu nituen, ondoan uzten bainuen autoa aparkatuta. Hamaiketakoa jatera gonbidatu ninduten. Oso ona, oso fina! Entzunda nuen erriberakoak oso irekiak direla, euren artean ez zarela kanpotar sentitzen. Nirekin, behintzat, hala jokatu zuten. Datorren urtean ere bueltatuko naiz.\nKategoria Sailkatugabeak, etiketak elpilon, encierro, falces, nafarroa by bidasoatik. Gorde lotura.


¬ LUIS: Erromerixara, badakik: Madarixara, Kurutzetara, San Lorentzora… Gero, mendi erromerixak, asko: Sarguate ta, Irukurutzeta ta…\n¬ GALD.: Eta danera ibiltze(n) ziñaten?\n¬ LUIS: Hórretara, danetara. Larraskanda ta… Hor bazittuan, Aittolako Kurutzian da… Bueno! Hor Urbixan hasi ta, zerian, Xoxoten da, erromerixak… Udan beti egoten zuan nunbaitten. Eta gu, danetara. Baiña zuenian egoten zuan, zerian egoten zuan…\n¬ GALD.: Kurutzetan egoten zan.\n¬ LUIS: Kurutzetan egoten zuan, pijo. Eta Madarixan. Igual juten giñuazen lenengotik Madarixara. Madarixan etxuen, ba, dantza lotua egitten lagatzen.\n¬ GALD.: Madarixan ez? Hori bateron batek kontau zidan.\n¬ LUIS: Azkoittiko partian etxuen lagatzen. Azkarate gaiñian, Elgoibarko partetik dantza lotua egitten zuan. Dultze meneo esaten jakuan Azkoittixan horri. Eta Azkoittiko partetik dana sueltua egin bihar izaten zuan, dana sueltuan.\n¬ DIONISIO: Ezkondu gu egin giñan, ba, «el año cuarenta y ocho» ezkondu giñan, bai. «Kuarentaiotxuan». Hartaraiño bittartian, ba, erromerixara, batera-bestera. Etzan oingo moduan. Orduan juten zan, gazterixia, ba, oiñez San Migelera ta beste aldera-eta.\n¬ GALD.: Bai, bai.\n¬ DIONISIO: Oiñ ez, oin kotxia hartu, eta di-da juaten da jentia; baiña diperentia, oso diperentia gelditzen da, bai. (...) Pentsaizu ba, Santa Eufemia badakik nun dagon? Badakik nun dagon?\n¬ GALD.: Nun dago hori?\n¬ DIONISIO: Markiñatik harutz, Santa Eufemia.\n¬ GALD.: Markiña baiño harutzago?\n¬ DIONISIO: Bai, bai, harutzago oindio.\n¬ DIONISIO: Eta hara-ta, oiñez juaten giñan.\n¬ GALD.: Oiñez?\n¬ DIONISIO: Oiñez! Ez hemendik bakarrik, baitta hortikan ere, Madarixa aldetik eta Urruzuno bailletik, San Lorentzo bailletik-eta, oiñez danak, hamen goizaldian daka, daka, daka… Eta etorri ere bai.\n¬ LUIS: (...) Bai, neska laguntzera ta, horixe! Beti ez, baiña askotan bai. Neskak etortze(n) zittuan da…\n¬ GALD.: Eta jun ein bihar.\n¬ LUIS: Hi, eta gaur eztok ezer! Gaur basarri danetara kamiñua dagok. Mutillak ezpadauka, neskiak kotxia jakak, berakin jungo haiz.\n¬ LUIS: Baiña orduan zer? Orduan basarri batera ere etxauan kamiñorikan, etxauan… Ezer ere etxauan: etxauan kotxerikan, etxauan… Motorra edo, baten batek ekarri zabanian ... danak motorrari begira, ahua zabalduta, hi. Han Kurutzetan azaldu zanian lenengotik motorrakin, ba: «Ene!». Atzian beste lagun bat edo hartuta: «Aiba! Hori, hori millonarixua izengo dok», pentsatzen moduan. Ez zuan orduan...\n¬ GALD.: Eta orduan, sorgiñak eta holako kontuak etziran entzuten?\n¬ LUIS: Bai, bai, bai. Sorgin-kontuak eta…\n¬ GALD.: Eta etxerakuan bueltan, bakarrik zuazenian bildurrik ez? Edo ohittuta igual.\n¬ LUIS: Bai, baiña sorgin kontu hori asko entzuten zuan orduan. Batian da, bestian da, entzuten zuan. Azkoitti aldian-da ertetze(n) zittuan gaiñera asko. Hamen ertetze(n) zittuan batzuetan… Paillazo batzuek!\n¬ LUIS: Paillazo batzuek! Gero hor, baten batzuek deskuidau zittuan harrapatzen edo, eta… ba, paillazo batzuek, bertakuak. Eta ezer ez. Neri etxaan sekula erten, makiña bat lekutan ibilli nitzuan da. Orduan lokatzia egoten zuan, pistarik etxauan da. Dana ganaua ta gurdixa ibiltze(n) zan. Holako lokatzia! Sartu hanka bat, eta jota erropak eta dana txarri egin, eta, buah! Oiñ, oiñ eztok iguala… zapatakiñ ibiltzeko moduan dago. Orduan hor zera, abarkakin da, botiñekin da, juten giñuazen neska-laguntzera ta juteko. Biherko!\nOrduan, egualdi ona bazan, ba, ni abarketa zurixekin lenengo. Gaztetan, abarketa zurixekiñ ibiltze(n) zuan jentia asko, abarketa zurixa. Eta orduan, Azkoittiko partian behintzat, dana abarketa zurixa ikusiko zuan. Eta Madarixara jun, pelota bat harrapau, eta abarketa pare batekin jun, berrixekiñ, apurtu pelotan, beste bat erosi, eta hola… Bertan egoten zittuan saltzen, eta etxera ere bai iñoiz.\nGuk, koadrillan, oso gitxi egitten gendun neskatan, gehixago izan gera parrandazaliak, neskazaliak baiño. Juergarik juerga, txikiteua, kantuan egiñez: horixe zan guri gustatze(n) jakuna. Eibarrera eta beste herri askotara juten giñan parrandara. Mendira jutia ere asko gustatze(n) jakun, eta neskatan egitteko denporarik ez zakagun. Ni berandu ezkondu nitzan, 34 urte nakazen, ixa mutilzahar; justu-justu harrapau zidan. Orduan jende asko geratze(n) zan mutilzar eta neskazar. Zelako neskak, gaiñera! Gaur egunian ikusten dittut emakume onak, jatorrak eta eztot entenditzen zelan geratu diran horrek neskazahar! Eliziak indar asko zakan orduan, eta dana pekatua zan, andrazkuentzat, gaiñera, gehixago, eta zailla zan eurentzat mutilletan egittia.\nNere andria Endoixakua da, eta Itziarren ezkondu giñan. Ezkonbidaia Valentzia eta Alicante aldera egin gendun. Hogei egun inguru egon giñan, eta oso ondo ibilli giñan. Gerora, seme-alabak etorri ziran.\n(Joxe Mari Betelu)


Euskadik ehun bat ikertzaile behar ditu Europan lehiatzeko\nIsabel Celaa Hezkuntza, Unibertsitate eta Ikerketa sailburuak zientzia errentagarria dela esan du eta, krisi egoeran bagaude ere, ikerketarako baliabideei eustearen alde egin du.\nEuskadik lehen mailako ehun ikertzaile inguru behar ditu Europan lehiakorra izateko. Eusko Jaurlaritzak talentua erakarri eta gordetzeko konpromisoa hartu du, eta ikerketarako baliabideen etorria ez oztopatzen ere saiatuko da, krisi egoera nagusi bada ere.\nCelaak gaur goizean egin ditu adierazpenak, Fernando Cossio Ikerbasque zientziarako euskal fundazioko lehendakariarekin batera.\nLehen mailako 100 ikertzaile baino gehiago batu ditu Ikerbasquek. Munduko 22 herrialdetako zientzialariak ari dira, hartara, Euskadiko zientzia, teknologia eta berrikuntza sisteman lanean, fundazioaren lanari esker.\nEusko Jaurlaritzaren DKR programan parte hartzen duten 75 doktoreak gehitu behar zaizkie aurreko horiei. Bi urtez atzerrian lan egiteko kontratatzen dituzte, hirugarren urtean Euskadira itzuli eta bertan iker dezaten.\nKrisialdi ekonomikoaren aurrean ere Eusko Jaurlaritzak arreta berezia jarri du ikerketara bideratutako baliabideak ez murrizten , Celaa sailburuak esan duenez. Horrez gain, ikerketarako baliabideak ez gelditzea ere casus belli izan da Celaaren lantaldearentzat.\nInformazio gehiago:Eitb: Euskadik ehun bat ikertzaile behar ditu Europan lehiatzeko


Giltza finko eta doigarriak | Consumer\nGiltza finko eta doigarriak\nKasu bakoitzean, azkoinari edo azkoinari ongi egokitzen zaion giltza erabili behar da.\nIrudia: David Basson\nGiltzak, finkoak zein doigarriak, hainbat dimentsiotako azkoinak, torlojuak eta bernoak lasaitu eta estutzeko erabiltzen dira. Brikolajean espezializatu gabeko zereginetarako, nahikoa da hiru giltza ingeles (doigarriak) izatea, tamaina eta irekidura desberdinekoak. Halaber, oso praktikoa izango da Allen giltza-sorta bat eta aho mistoko edo konbinatuko giltza bat izatea.\nAho finkoko giltzak\nGiltza finkoak edo aho finkoko giltzak eskuzko tresnak dira, eta azkoinak, torlojuak eta udareak estutzean edo askatzean bihurdura-esfortzuak egiteko erabiltzen dira (torloju baten antzeko metalezko pieza, baina maiatzeko tamainakoa). Hainbat modutan, gutxienez buru bat edo bi dituzte, aho kopuru bera eta kirten edo beso bat. Sendoak eta gogorrak dira, eta, oro har, altzairu tenplatuzko aleazio batez eginak daude.\nGehien erabiltzen diren giltza finkoetako batzuk Allen dira, “aho irekiko” giltza, izar-arku, karraka, edalontzia, hodia, pipa bikoitza eta gurutzekoa.\nAllen giltzak “L” formakoak dira, eta barneko buru hexagonaleko torlojuak estutzeko eta askatzeko erabiltzen dira; izar-giltzek, berriz, forma hori dute ahoan, eta horrek aukera ematen du azkoinari eusteko posizio gehiago izateko.\nHainbat modutan, gutxienez buru bat edo bi dituzte, aho kopuru bera eta kirten edo beso bat.\nKarraka-giltzari dagokionez, torlojuari edo azkoinari akoplatu ondoren, indarra eragiten du estutze- edo lasaitze-lanetan. Beste noranzkoan mugitzean, tresnari izena ematen dion soinua sortzen da. Biraketa bakoitzean giltza akoplatu eta banandu beharrik ez dagoenez, lana azkarrago egiten da.\nHodi-giltza hexagono formako muturra duen hodi batez osatuta dago, eta hodi hori pernoaren edo azkoinaren buruan sartzen da. Errotazioa hodiaren gorputzari zeharka aplikatutako giltzaren bidez egiten da.\nTutuetakoek hodi hexagonal zuzen edo angeluar bat dute, ahokadura batekin edo birekin, eta bi zulorekin, non erreminta eragiten duten barra zilindriko batzuk akoplatzen baitira.\nGiltzak behar bezala erabiltzea\nBehar bezala erabiltzeko, azkoinari edo azkoinari ongi egokitzen zaion giltza erabili behar da kasu bakoitzean. Giltzak azkoina besarkatu behar du eta estutzen duen torlojuaren ardatzarekin angelu zuzena osatu. Bihurdura norberarantz egin behar da, inoiz ez da bulkatu behar. Gainera, ez da gainkargatu behar giltzen edukiera, tutua kirtenaren gainean jarrita. Ez kolpatu inoiz giltza mailu batekin.\nGiltza doigarriek aldatu egin dezakete giltzen irekiera, edo "ahoa", azkoinaren tamainaren arabera; beraz, giltza bera erabil daiteke hainbat lanetarako. Hainbat neurritako azkoin eta bernoak lasaitzeko erabiltzen dira. Tresna horien artean, giltza ingelesa eta giltza kanila nabarmentzen dira.\nHainbat neurritako azkoin eta bernoak lasaitzeko erabiltzen dira\nGiltza ingelesak baraila bat du, zati finko batek eta beste zati mugikor batek osatua. Baraila hori torloju amaigabe bati esker irekitzen eta ixten da (angelu zuzenean dauden ardatzen arteko mugimendua transmititzen du, eta torloju amaigabeak engranajeari bira oso bat ematen dion bakoitzean hortz bat aurreratzen du), ahoaren oinarrian. Azken hori pixka bat okertuta dago kirtenaren ardatzarekiko, azkoinen eta torlojuen neurrietara egokitzeko.\nGiltza kanila ingelesaren oso antzekoa da. Zati mugikorra torloju amaigabe baten bidez mugitzen da, baina haren ahoa kirtenarekiko perpendikularra da, eta horrek doikuntza errazten du. Batez ere iturgintzan erabiltzen da, barailei esker hodiak torlojutzeko. Baraila horiek doigarriak eta horzdunak dira, eta pieza zilindrikoei hobeto heltzeko aukera ematen dute.\nHerramientas-eu llave inglesa-eu llaves fijas-eu


Washingtongo eta Floridako ikertzaileek erabat sendatzen dute daltonismoa tximinoetan | Consumer\nWashingtongo eta Floridako ikertzaileek erabat sendatzen dute daltonismoa tximinoetan\nLanak erakusten du zentzumen-gaitasun berriak gehitu dakizkiokeela garun heldu bati\nDaltonismoa, koloreak bereiztea eragozten duen akats genetikoa, orain arte ez zen tratamendu berezirik. Hala ere, Washington eta Floridako unibertsitateetako ikertzaileek, Estatu Batuetan, arrakastaz probatu dute terapia geniko bat, akatsa behin betiko zuzentzen duena.\nGene zuzentzaileak garraiatzeko birus segurua erabili zuten zientzialariek, eta koloreak bereizteko gaitasuna itzuli zieten primateei. Esperimentua, “Nature” aldizkarian argitaratua, katagorri osoetan baino ez da probatu, kolore gorria eta berdea bereizten ez dituzten animalia bereziak, daltonikoei gertatzen zaien bezala. Lanak erakusten du zentzumen-gaitasun berriak gehitu dakizkiokeela garun heldu bati, eta, batez ere, ikusmen-akats larriak tratatzeko aukera ematen du.\nTeknika berri hori konoak, ikusmenaren zelula garrantzitsuenak, kaltetuta dauden gaixotasunetan aplika liteke. Zelula fotorrezeptore horiek erretinan daude eta ikusmen-zolitasuna ematen dute, koloreak ikusteko aukera emateaz gain. “Tratamendu hori gizakiengan arriskurik gabe egiteko formula aurkitzen badugu, tximinoetan lortu dugun bezala, pentsatzen dugu pertsona asko prest egongo direla estrategia horrekin dituzten ikusmen-arazoak zuzentzeko”, dio Jay Neitzek, ikerketaren egile nagusiak.\nAurkikuntza duela 10 urte hasi zen sortzen, Neitz irakaslea eta bere emaztea, Oftalmologiako irakaslea, Dalton eta Sam entrenatzen hasi zirenean. Bi tximinoek daltonismoa sendatu diete. Bi primateek kolore-test bat ikasi zuten, haurrek tonuak ikas ditzaten mundu osoko haur-eskoletan erabiltzen denaren antzekoa. Testa tratamenduaren aurretik eta ondoren erabili zen. Gero, Dalton eta Samek gorria eta berdea bereiztea lortu zuten. Gene zuzentzaileei esker, tximinoen erretinak opsina izeneko substantzia bat ekoitzi zuen, eta substantzia hori zenbait ikus-pigmenturen fabrikazioan sartu zen. Pigmentu horiekin gorria eta berdea bereiz daitezke.\nIkertzaileek diotenez, estrategiak tratamendua egin eta bost astera funtzionatu zuen. Hala ere, urte eta erdi baino gehiago eraman zituen, koloreen testaren bidez, tximinoek bereganatutako trebetasun berriak egiaztatzera. Ikertzaileek diote, zalantzarik gabe, tratatutako animaliek lehen asteetatik identifikatzen zituztela ordura arte ikusi ezin izan zituzten koloreak.\ndaltonismo sendabide tximino